Peguam diraja UK hari ini mohon dibenar wakili Najib dalam kes SRC

Peguam berpangkalan di United Kingdom (UK), Jonathan Laidlaw telah memohon kepada Mahkamah Tinggi Kuala Lumpur untuk diterima masuk sebagai peguam di Malaysia, agar dapat mewakili bekas Perdana Menteri Datuk Seri Najib Razak dalam rayuan terakhirnya di Mahkamah Persekutuan terhadapnya sabitan hukuman penjara dan denda RM210 juta dalam kes SRC International Sdn Bhd.

Peguam Najib, Wan Aizuddin Wan Mohammed mengesahkan bahawa permohonan untuk membawa masuk peguam diraja atau Queen’s Counsel (QC) dari UK telah difailkan di mahkamah hari ini, yang juga merupakan tarikh akhir untuk memfailkannya.

“Tarikh akhir sebenarnya pada 31 Mei dan ya kami telah memfailkannya,” katanya menurut laporan MalayMail.

Laidlaw dalam permohonannya memohon untuk diterima masuk dan didaftarkan untuk melakukan amalan guaman di Mahkamah Tinggi di Malaya atau Semenanjung Malaysia, sebagai peguam utama Najib dalam rayuan SRC di Mahkamah Persekutuan.

Salah satu sebab permohonan Laidlaw dinyatakan sebagai rayuan Najib di Mahkamah Persekutuan “akan melibatkan isu serius, kompleks dan/atau novel berkaitan beberapa cabang undang-undang jenayah dan sivil, amalan dan keterangan, hak perlembagaan perayu, pengendalian prosiding oleh pihak pendakwaan, adjudikasi kes jenayah oleh mahkamah dan pentadbiran sistem keadilan jenayah”.

Alasan lain yang dinyatakan dalam permohonan Laidlaw ialah Najib ingin menggunakan perkhidmatan profesionalnya untuk bertindak sebagai peguam utamanya dalam rayuan SRC, dan firma guaman dan peguam yang mewakili Najib – Tetuan Shafee & Co dan Tan Sri Muhammad Shafee Abdullah – telah memberikan arahan ini kepada Laidlaw.

Permohonan yang sama juga menyatakan bahawa satu lagi sebab ialah Laidlaw “mempunyai kelayakan khas, pengalaman dan kepakaran yang tidak ada” dalam kalangan peguam di Malaysia, untuk tujuan rayuan Najib di Mahkamah Persekutuan.

Pada 25 Januari lalu, peguam bela utama Najib, Tan Sri Muhammad Shafee Abdullah dalam sepucuk surat yang dialamatkan kepada Setiausaha Ketua Hakim Negara memohon agar anak guamnya dibenarkan untuk diwakili seorang QC iaitu peguam kanan paling senior dan berpengalaman dari UK.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Sebelum ini, Najib mendakwa Mahkamah Tinggi Kuala Lumpur dan Mahkamah Rayuan menggunakan logik dan rasional sendiri yang bercanggah dengan bukti yang membebaskannya daripada tujuh pertuduhan salah guna kuasa, pecah amanah jenayah (CBT), dan pengubahan wang haram.

Ahli Parlimen Pekan itu berkata dia terkilan dengan apa yang menurutnya kesilapan undang-undang yang dibuat oleh kedua-dua mahkamah dalam alasan penghakiman masing-masing, menurut laporan itu.

Najib mendakwa kedua-dua mahkamah tersilap dalam fakta dan undang-undang apabila gagal menilai bukti dengan betul dan gagal mengiktiraf perbezaan antara fakta terbukti dan tidak terbukti, antara inferens yang boleh dibuat dan tekaan semata-mata berdasarkan cadangan, dakwaan tidak berasas, sangkaan, syak wasangka dan khabar angin.

Najib turut mendakwa bahawa Mahkamah Rayuan terkhilaf dalam mengekalkan keputusan Mahkamah Tinggi mengenai kesahihan dan kebolehterimaan dokumen.

ajib sebelum ini didapati bersalah dan dijatuhi hukuman penjara 12 tahun dan denda RM210 juta oleh Mahkamah Tinggi pada 28 Julai 2020. Sabitan dan hukumanitu dikekalkan oleh Mahkamah Rayuan pada Disember tahun lalu.

Bagaimanapun, terdapat penangguhan pelaksanaan terhadap hukuman itu, sementara menunggu rayuan di Mahkamah Persekutuan diselesaikan.


Rayuan akhir Najib: Mahkamah patuhi prinsip keadilan, kata pakar

Mahkamah mempunyai kuasa mutlak untuk menolak permohonan peguam bela menarik diri daripada mewakili pelanggannya, selain memastikan prosiding – sama ada rayuan atau perbicaraan – diuruskan dengan adil dan saksama.

Pakar perundangan Kitson Foong berkata mahkamah mengguna pakai Aturan 64 Kaedah 2 Kaedah-kaedah Mahkamah 2012 dalam menolak permohonan peguam bela untuk menarik diri.

Katanya, aturan itu memperuntukkan bahawa permohonan penarikan diri mestilah diusul dan disokong dengan afidavit yang menghuraikan sebab terperinci.

“Bagaimanapun, dalam mencapai keputusan menolak permohonan penarikan diri peguam bela, hakim perlu mengimbangi kepentingan mahkamah, pendakwaan dan perayu sendiri,” katanya menurut BH.

Kenyataan beliau sekali gus menolak dakwaan peguam Datuk Zaid Ibrahim yang mendakwa tidak menyedari bahawa peguam dalam kes jenayah memerlukan kebenaran daripada mahkamah untuk menarik diri daripada sebarang kes yang mereka kendalikan.

Zaid membuat kenyataan itu sebagai mengulas keputusan Mahkamah Persekutuan menolak permohonan peguam utama Datuk Seri Najib Razak, Hisyam Teh Poh Teik, untuk menarik diri daripada mewakili bekas Perdana Menteri itu dalam rayuan terakhir kes SRC International.

“Saya telah belajar banyak perkara sejak beberapa minggu lalu. Sebagai contoh, saya tidak tahu bahawa peguam dalam kes jenayah mesti mendapat kebenaran daripada mahkamah untuk melepaskan diri mereka, yang saya percaya adalah undang-undang baharu yang mengejutkan,” ujar Zahid memetik laporan MalayMail.

Mengulas lanjut perkara sama, Foong berkata seorang peguam apabila menerima suatu kes diikat oleh Kaedah 6 (a) Kaedah-kaedah Profesion Undang-undang (Amalan dan Etika) 1978 yang memperuntukkan penerimaannya haruslah dengan kepastian bahawa beliau dapat hadir mewakili anak guamnya pada tarikh pendengaran rayuan.

“Kebiasaannya peguam yang ingin menarik diri selepas perwakilannya direkodkan akan membuat permohonan penarikan diri secara lisan di mahkamah terbuka.

“Bagaimanapun, mahkamah boleh merizabkan haknya untuk meminta supaya peguam mendedahkan alasan penarikan diri sebelum keputusan dibuat,” katanya.

Foong berkata, keputusan Mahkamah Persekutuan menolak permohonan penarikan diri dalam kes ini bererti perayu masih diwakili oleh peguam bela.

Katanya, dalam situasi kes itu, memandangkan perayu (Najib) melalui peguam belanya menyatakan hasrat untuk bergantung kepada hujahan bertulis yang difailkan oleh pembelaan terdahulu di Mahkamah Rayuan, maka Mahkamah Persekutuan tidak boleh dikatakan tidak memberi peluang kepada beliau untuk membentangkan kesnya.

“Justeru, tiada sebarang pelanggaran prinsip keadilan semula jadi di sini.

“Dengan adanya hujahan bertulis dan kehadiran peguam lantikannya, Mahkamah Persekutuan tidak boleh dikatakan gagal mematuhi prinsip keadilan semula jadi,” katanya.


Beijing lapor kes pertama Omicron

Beijing hari ini melaporkan kes pertama varian omicron Covid-19 di bandar itu, sekali gus menambah tekanan kepada pihak berkuasa untuk membendung penularan wabak itu kurang daripada tiga minggu sebelum Sukan Olimpik Musim Sejuk bermula.

Pegawai mengesahkan pengesanan varian yang sangat menular itu pada sidang akhbar hari ini.

Susulan itu, individu yang menjadi kontak rapai kepada pesakit telah menjalani ujian saringan, manakala mereka yang berada di lokasi dilawati pesakit mesti melaporkan kepada pihak berkuasa.

Kes Omicron dikesan lebih awal di Shanghai dan wilayah Guangdong, tatkala Suruhanjaya Kesihatan Kebangsaan (NHC) memberi amaran tentang kemungkinan penularan wabak itu di kawasan tersebut.

Sukan Olimpik Musim Sejuk bermula pada 4 Februari di Beijing. Bandar-bandar di seluruh China telah meningkatkan kewaspadaan ketika Beijing bersiap untuk mengadakan Sukan Olimpik.

Dalam kenyataan hari ini NHC melaporkan setakat ini 165 kes baharu Covid-19 dikesan dalam tempoh 24 jam semalam, turutn berbanding 201 pada Khamis.

Menurut NHC, daripada jumlah itu 104 adalah jangkitan tempatan.

Jangkitan tempatan dikesan di Henan, Tianjin, Guangdong, Shaanxi, dan Zhejiang, kata NHC.

Banyak pihak berkuasa tempatan telah menasihatkan penduduk tidak meninggalkan bandar masing-masing jika tidak penting, sementara puluhan penerbangan domestik dan antarabangsa telah dibatalkan. – Agensi


2,878 jangkitan baharu di Lembah Klang, katil hospital makin kurang

Sebanyak 6,045 kes baharu Covid-19 di seluruh negara dalam tempoh 24 jam sehingga 12 tengah hari tadi dengan Lembah Klang terus menyumbang kepada jumlah kes tertinggi iaitu 2,878 jangkitan.

Semalam negara merekodkan 6,658 kes baharu dalam tempoh 24 jam.

Ketua Pengarah Kesihatan Tan Sri Dr Noor Hisham Abdullah berkata Selangor dan Wilayah Persekutuan Kuala Lumpur terus mencatatkan kes tertinggi berbanding negeri-negeri lain.

Katanya dalam tempoh itu Selangor merekodkan 2,262 kes berbanding 3,047 kes semalam, manakala Kuala Lumpur kekal 616 kes seperti semalam.

Penularan jangkitan Covid-19 di kedua-dua negeri itu menyumbang kepada peningkatan penggunaan katil hospital di sekitar Lembah Klang.

Terdahulu, Menteri Kesihatan Datuk Seri Dr Adham Baba berkata hospital-hospital sekitar Lembah Klang kini sudah mula menggunakan 85 peratus ‘repurpose bed’ (katil yang diubah suai) – suatu paras yang membimbangkan.

Selain itu, kapasiti katil ICU dan bukan ICU termasuk peralatan dan kemudahan seperti alat bantuan pernafasan di hospital KKM dan Hospital Pengajar Universiti seperti Hospital Pakar Kanak-kanak Universiti Kebangsaan Malaysia (HPKK UKM), Hospital Universiti Putra Malaysia (UPM) dan Hospital Universiti Teknologi MARA (UiTM), akan ditingkatkan bagi menerima serta merawat lebih ramai pesakit Covid-19.

Daripada keseluruhan kes Covid-19 yang dikendalikan oleh HKL, sebanyak 71 peratus adalah pesakit Covid-19 kategori tiga hingga lima, manakala bakinya pesakit Covid-19 kategori satu dan dua.

Berdasarkan rekod terkini, Jabatan Kecemasan dan Trauma HKL menerima 60 hingga 70 pesakit Covid-19 sehari dengan purata tiga pesakit kategori empat dan lima yang memerlukan bantuan alat pernafasan selain perlu dirawat di ICU.

Lebih 85 peratus katil hospital di Lembah Klang sudah digunakan


Hampir separuh penduduk Jakarta dijangkiti Covid-19: Kajian

Hampir separuh daripada penduduk Jakarta telah dijangkiti wabak Covid-19 – melebihi 12 kali ganda daripada kes yang dilaporkan secara rasmi ketika satu kajian kesihatan dilakukan pada 15 hingga 31 Mac lalu.

Kajian itu diterbitkan 10 Julai lalu. Hasil ujian bagi mengesan antibodi coronavirus dalam darah ke atas kira-kira 5,000 individu di ibu negara Indonesia itu mendapati 44.5 peratus daripada mereka menunjukkan telah dijangkiti Covid-19 sejak tempoh ujian itu dijalankan.

Kajian itu dilakukan dengan kerjasama Pejabat Kesihatan Wilayah Jakarta, Fakulti Kesihatan Masyarakat Universiti Indonesia, Institut Biologi Molekul Eijkman dan staf Pusat Kawalan dan Pencegahan Penyakit (CDC) Amerika Syarikat (AS) berpangkalan di Indonesia.

Jakarta mempunyai populasi seramai kira-kira 10.6 juta. Mengikut data kajian itu hampir 4.7 juta penduduk mungkin telah dijangkiti sehingga 31 Mac lalu.

“Melalui kajian ini kami boleh menganggarkan jumlah penduduk Jakarta yang dijangkiti Covid-19 sama ada menerusi ujian PCR atau tidak,” kata Ketua Kesihatan Wilayah Jakarta, Widyastuti.

Menurut data Kementerian Kesihatan Republik Indonesia, Jakarta merekodkan lebih daripada 382,000 kes Covid-19 ketika kajian berakhir 31 Mar lalu.

Namun, sehingga Selasa lalu, jumlah kes meningkat sebanyak 689,243 kes. Ini merupakan satu wabak yang terburuk di Asia.

Hospital di seluruh Republik ini terutamanya di Pulau Jawa, dipenuhi pesakit Covid, sementara beberapa bandar besar termasuk Jakarta dikenakan perintah sekatan dan penutupan, susulan penularan varian Delta.

Pakar epidemiologi Sekolah Kesihatan Umum Universiti Indonesia, Dr Pandu Riono berkata kawasan penduduk yang padan lebih terdedah kepada penularan wabak Covid-19.

Hasil laporan turut menemui jumlah antibodi tertinggi telah dikenal pasti bagi kumpulan umur 30 hingga 49 tahun dan kadar jangkitan terhadap wanita adalah lebih tinggi. – Agensi


Britain ikrar pertahan kedaulatan Ukraine, bekal senjata kepada Kyiv

Perdana Menteri Britain, Boris Johnson berikrar untuk menegakkan kedaulatan Ukraine dalam lawatan ke Kyiv pada Selasa sebagai sebahagian daripada usaha diplomatik Barat untuk menghentikan kemungkinan pencerobohan Russia.

Ia menyusul tatkala Amerika Syarikat (AS) mengadakan perbincangan secara aktif dengan sekutunya mengenai kemungkinan menempatkan tentera AS ke sayap timur Pertubuhan Perjanjian Atlantik Utara (NATO), berasingan daripada kira-kira 8,500 tentera yang telah diletakkan dalam keadaan berjaga-jaga minggu lalu.

Russia, yang merampas Crimea dari Ukraine pada 2014 dan menyokong kumpulan militan di timur negara itu, menuntut jaminan keselamatan termasuk janji NATO tidak akan sekali-kali menerima Kyiv.

AS berkata terdapat sedikit peluang untuk Ukraine menyertai NATO tidak lama lagi tetapi negara itu harus menentukan masa depannya sendiri, ketika Washington dan Moscow bertelagah mengenai aturan keselamatan pasca Perang Dingin di Eropah dan kebimbangan mengenai bekalan tenaga.

Terdahulu, ‘perang mulut’ berlaku antara Washington dan Moscow pada sidang Majlis Keselamatan Pertubuhan Bangsa-Bangsa Bersatu pada Isnin berhubung penempatan tentera Russia di sempadan Ukraine, dengan masing-masing melabelkan satu sama lain sebagai provokatif.

Johnson, yang berdepan gesaan meletak jawatan susulan ‘pesta alkohol’ di pejabat dan kediamannya, akan bertemu Presiden Ukraine Volodymyr Zelenskiy ketika beliau memberi tumpuan terhadap peranan Britain pada peringkat dunia.

“Kami menggesa Rusaia untuk berundur dan terlibat dalam dialog bagi mencari resolusi diplomatik dan mengelakkan pertumpahan darah lebih lanjut,” katanya dalam kenyataan yang dikeluarkan sebelum ketibaannya.

“Sebagai rakan dan rakan kongsi demokratik, UK akan terus menegakkan kedaulatan Ukraine dalam menghadapi pihak yang cuba memusnahkannya,” katanya.

Johnson dijadual berbincang dengan Zelenskiy berhubung strategi sokongan Britain ditawar kepada Ukraine.

London telah membekalkan senjata pertahanan dan kakitangan latihan ke Ukraine, walaupun menterinya mengatakan bahawa anggota tentera mungkin tidak akan ditempatkan di negara itu.

Pada Isnin, AS dan Britain berkata mereka bersedia untuk menghukum golongan elit Russia yang rapat dengan Presiden Vladimir Putin dengan pembekuan aset dan larangan perjalanan jika Russia menceroboh Ukraine.

Poland pula berkata negara itu menawarkan berpuluh-puluh ribu peluru kepada Ukraine, dan sedang menunggu jawapan. – Agensi


Ismail Sabri tak boleh salahkan MPN jika gagal, kata penganalisis politik

Penganalisis politik melihat tindakan Perdana Menteri Datuk Seri Ismail Sabri Yaakob menuding jari kepada Majlis Pemulihan Negara (MPN) susulan kegagalan kerajaannya mengurus ekonomi dengan berkesan, satu perbuatan yang salah.

Malah, mereka berpendapat Ismail Sabri tidak boleh menyalahkan MPN dipengerusikan Tan Sri Muhyiddin Yassin yang memberi cadangan menguruskan ekonomi dengan berkesan, kerana majlis itu tidak mempunyai kuasa melaksanakannya.

Tugas MPN hanya untuk menasihati kerajaan dan ia tidak mempunyai kuasa untuk membuat atau melaksanakan sebarang keputusan, kata mereka lagi.

Penganalisis politik Prof Dr Ahmad Atory Hussain dipetik MalaysiaNow berkata susulan daripada nasihat itu, terpulang kepada kerajaan sama ada ingin menterjemah cadangan tersebut menjadi kenyataan.

Menurut Pensyarah Pusat Pengajian Sains Kemasyarakatan Universiti Sains Malaysia itu, MPN juga tidak mempunyai kuasa untuk mengarahkan mana-mana pihak melaksanakan sebarang cadangan, dasar atau projek yang ingin dikemukakan.

“Menyalahkan MPN tidak betul, kerana MPN hanya badan yang memikirkan dan membuat cadangan sahaja.

“Masalahnya jika cadangan itu dilihat cantik tapi tak berupaya nak dilaksanakan dan hasilnya ia gagal.

“Atau menteri berkenaan tidak setuju dengan cadangan MPN lalu menolak untuk melaksanakannya secara diam-diam,” menurut Dr Ahmad Atory dipetik sebagai berkata.

Pada 19 September, Ismail Sabri menyatakan usaha menguruskan ekonomi negara adalah tanggungjawab bersama dan sekiranya beliau gagal, maka MPN juga gagal.

Kenyataan itu dibuat susulan tindakan Pengerusi MPN Tan Sri Muhyiddin Yassin yang membidas kepemimpinan Ismail Sabri – yang mengambil alih jawatan Perdana Menteri daripada beliau pada 21 Ogos 2021 – secara terbuka apabila menyatakan perdana menteri tidak memandang serius isu yang sedang membelenggu negara ketika ini.

Ini termasuk masalah inflasi yang semakin tinggi hingga memebankan rakyat dan kejatuhan nilai ringgit paling teruk dalam tempoh 24 tahun sejak krisis kewangan Asia sebelum ini.

Hari ini (Rabu, 21 September 2022) nilai ringgit terus merudum ke paras terendah sepanjang masa berbanding dolar AS pada sesi pembukaan dagangan iaitu mencecah paras 4.5600 bagi AS$1.

Namun Muhyiddin yang juga Pengerusi Perikatan Nasional (PN) menyatakan beliau belum sampai ke tahap untuk mendesak Ismail Sabri supaya membubarkan Parlimen.

“Tetapi saya pun terfikir, jika perdana menteri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baru yang lebih cekap, prihatin dan bebas rasuah dapat dipilih oleh rakyat,” kata Muhyiddin lagi.

Sementara itu, Felo Kanan Institut Hal Ehwal Antarabangsa Singapura Oh Ei Sun berpendapat Muhyiddin sepatutnya mengutarakan kritikan pentadbiran Ismail Sabri dengan lebih terperinci supaya kelemahan sebenar kerajaan dapat ditunjukkan dengan jelas.

Katanya, Muhyiddin perlu menunjukkan dengan lebih teliti apakah cadangan MPN yang ditolak kerajaan.

“Dengan cara itu, beliau secara serentak boleh mengangkat kedudukan politiknya lebih tinggi dari Ismail Sabri.”

Dalam pada itu, Oh berpandangan kenyataan Muhyiddin serba sedikit turut memberi tekanan terhadap Ismail Sabri untuk mempercepatkan Pilihan Raya Umum ke-15 (PRU-15).

Namun begitu, Oh menyatakan tiada sebab kukuh untuk Muhyiddin mendesak Ismail mempercepatkan tarikh pilihan raya seperti yang sedang dilakukan pimpinan UMNO.

“Terpulang kepada perdana menteri untuk adakan pilihan raya, tetapi Ismail Sabri juga perlu merujuk kepada PN memandangkan ini adalah kerajaan campuran,” katanya.


PKR yakin kerajaan baharu di Melaka akan terbentuk

Kerajaan baharu di Melaka akan terbentuk susulan tindakan empat Ahli Dewan Undangan Negeri (ADUN) menarik sokongan terhadap Ketua Menteri (KM) Datuk Seri Sulaiman Md Ali hari ini.

Ketua Penerangan PKR, Datuk Seri Shamsul Iskandar Mohd Akin berkata dengan tindakan empat ADUN tersebut ia secara tidak langsung kerajaan negeri Melaka sudah tumbang dan perlu digantikan dengan satu pentadbiran yang baharu.

“Kami yakin ada lagi akan bersama membentuk kerajaan negeri (baru) dalam kerangka perubahan,” katanya dipetik laporan media.

Beliau juga mendesak supaya Sulaiman meletak jawatan selepas hilang majoriti mengikuti langkah sama yang diambil oleh Tan Sri Muhyiddin Yassin yang meletak jawatan sebagai Perdana Menteri sebelum ini.

“Kerajaan Melaka telah tumbang. Berdasarkan duluan di peringkat pusat dalam kes (perdana menteri sebelum ini) Muhyiddin Yassin, ketua menteri akan meletakkan jawatan,” katanya lagi.

Awal hari ini, bekas KM Melaka, Datuk Seri Idris Haron mencetuskan satu lagi kemelut politik dengan mengumumkan bersama tiga lagi ADUN sudah hilang kepercayaan terhadap Sulaiman dan pentadbiran kerajaan negeri.

Kerajaan Melaka yang diterajui Barisan Nasional (BN) dibentuk pada Mac tahun lalu selepas Pakatan Harapan tumbang berikutan empat ADUN ketika itu memberikan sokongan kepada gabungan Perikatan Nasional (PN).

Kerajaan Melaka ketika ini diwakili 17 ADUN, dengan 14 daripadanya diwakili UMNO, diikuti dua daripada Bersatu dan satu Bebas, manakala pembangkang pula 11 kerusi.


Perikatan Nasional rampas kubu kuat PH di Padang Serai, peroleh 16 ribu lebih majoriti

Keputusan rasmi Pilihan Raya Umum Ke-15 (PRU-15) bagi Parlimen Padang Serai berjaya dimenangi Perikatan Nasional (PN) dengan 16 ribu lebih majoriti.

Kerusi Parlimen Padang Serai yang dianggap kubu kuat Pakatan Harapan (PH) selama tiga penggal, namun calonnya Dr Mohamad Sofee Razak gagal memenangi walaupun mendapat sokongan daripada UMNO-Barisan Nasional (BN) yang baharu sahaja berkahwin politik untuk membentuk kerajaan pusat.

Menurut laporan tak rasmi, calon PN Datuk Azman Nasrudin berjaya mendapat majoriti lebih tinggi daripada diperoleh calon PH semasa PRU-14 lalu.

Azman menang dengan majoriti 16,260 undi.

Untuk rekod, calon PKR, Karupaiya Mutusami sebelum ini pada PRU-14 menang dengan majoriti 8,813 majoriti.

Calon Barisan Nasional (BN), Datuk C Sivaraj, calon Bebas, Sreanandha Rao dan calon Pejuang, Hamzah Abd Rahman juga kalah di Padang Serai.

Calon Parti Warisan, Mohd Bakhri Hashim juga turut kalah.


Zarul akui bayar RM19 juta kepada orang tengah rapat dengan Najib

Seorang saksi utama kes perbicaraan Lim Guan Eng hari ini, memberitahu Mahkamah Sesyen bahawa beliau membayar RM19 juta kepada orang tengah yang didakwa rapat dengan bekas Perdana Menteri, Datuk Seri Najib Tun Razak, bagi menghentikan siasatan rasuah oleh Suruhanjaya Pencegahan Rasuah Malaysia (SPRM) terhadap Ahli Parlimen Bagan itu.

Pengarah Consortium Zenith Construction Sdn Bhd (CZCSB), Datuk Zarul Ahmad Mohd Zulkifli, 62, berkata beliau melakukannya kerana tidak mahu ‘bersikap tidak mengenang budi’ kerana Guan Eng yang ketika itu Ketua Menteri Pulau Pinang, telah memberikannya projek terowong bawah laut Pulau Pinang bernilai RM6.34 billion, lapor Bernama.

Ketika pemeriksaan balas Gobind Singh Deo selaku peguam bela Guan Eng, Zarul juga mengakui yang beliau sanggup melindungi Guan Eng sehingga memberi rasuah kepada Najib, bagi menghentikan siasatan terhadap Guan Eng atas projek terowong bawah laut Pulau Pinang yang kontroversi.

Saksi pendakwaan ke-23 itu, berkata beliau membuat bayaran RM19 juta menerusi seorang ahli perniagaan dikenali sebagai G. Gnanaraja yang didakwanya dekat dengan Najib, bagi menghentikan siasatan rasuah tersebut terhadap Guan Eng, berkaitan projek tersebut.

Menjawab soalan seterusnya yang ditanya oleh peguam bela itu, Zarul bagaimanapun berkata beliau tidak pasti sama ada duit itu benar-benar sampai kepada Najib atau tidak.

Gobind: Najib adalah Perdana Menteri dan ketua Barisan Nasional (BN) pada 2017. BN merupakan parti pembangkang untuk kerajaan negeri Pulau Pinang.

Zarul: Ya.

Gobind: Jadi kamu pergi dan bayar ketua mereka (BN) untuk lindungi Lim?

Zarul: Ya.

Bagaimanapun Gobind mempertikaikan bahawa perkara itu adalah mustahil dan tidak masuk akal untuk Zarul membayar Najib demi melindungi Guan Eng, kerana menurut peguam bela itu, jika beliau (Zarul) mahu melindungi Guan Eng, saksi itu tidak akan membayar Najib, kerana Najib adalah musuh politiknya.

Zarul kemudiannya mengatakan bahawa ia adalah logik kepadanya, kerana pada masa itu beliau terdesak untuk memastikan Guan Eng dilindungi dan kerajaan BN tidak akan buat apa-apa kepada Guang Eng.

Gobind juga mencadangkan bahawa Zarul juga bersedia untuk berbohong dalam usaha menyelamatkan dirinya daripada diambil tindakan undang-undang ketika membuat kenyataan media pada 2018, yang beliau berkata tidak terdapat sebarang elemen rasuah dalam projek terowong bawah tanah itu, kerana ia dibuat secara sah.

Gobind: Bukti anda di mahkamah semalam bahawa anda telah berbohong pada sidang media, dalam usaha melindungi Lim adalah tidak benar.

Zarul: Anda perlu melihat kepada keseluruhan konteks. Saya telah diminta untuk membuat keseluruhan kenyataan.

Gobind: Jadi saya katakan, anda tentunya bersedia untuk berbohong untuk menyelamatkan diri.

Zarul: Saya tidak setuju.

Guan Eng, 61, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702.

Guan Eng didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, Georgetown antara Januari 2011 hingga Ogos 2017.

Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek tersebut.

Perbuatan itu didakwa dilakukan berhampiran The Garden Hotels, Lingkaran Syed Putra, Mid Valley City di sini pada Mac 2011.

Guan Eng juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.


Kerajaan benarkan jualan mercun, bunga api tak lama lagi

Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming berkata perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport, menurut laporan Bernama.

Katanya beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.

Beliau berkata sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan adakalanya berlaku kemalangan.

“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di Putrajaya hari ini.

Sementara itu, Nga berkata pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.

Beliau berkata keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.

“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.

“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya.


Bersatu tak bergantung parti lain dalam PN, kata Rosol Wahid

Parti Pribumi Bersatu Malaysia (Bersatu) menolak dakwaan bahawa parti itu kononnya bergantung kepada parti komponen lain di dalam Perikatan Nasional (PN).

Malah, dakwaan dibuat bekas pemimpin PAS yang dipecat daripada Ahli Jawatankuasa PAS Pusat Datuk Mohd Khairuddin Aman Razali bahawa Bersatu adalah sebuah parti kecil, adalah tidak benar sama sekali.

Ahli Majlis Pimpinan Tertinggi (MPT) Bersatu, Datuk Rosol Wahid berkata PN yang dianggotai Bersatu, PAS, Parti Solidariti Tanah Airku (Star), Parti Maju Sabah (SAPP) dan Gerakan mempunyai peranan tersendiri untuk mengukuhkan lagi gabungan itu di bawah satu bendera.

“Sebab itu tak timbul isu siapa guna siapa… parti mana pergunakan parti apa kerana terdapat perjanjian persefahaman (MoU) yang telah dimeterai antara semua parti di bawah PN.

“Kita semua bekerja sebagai satu pasukan yang besar di bawah nama PN,” katanya kepada pemberita selepas meninjau Program Jualan Keluarga Malaysia di sebuah pasar raya dekat Manir di Kuala Terengganu, hari ini.

Khairuddin yang turut dipecat sebagai Setiausaha Majlis Syura Ulama PAS sebelum ini dilaporkan berkata Bersatu yang dipimpin Tan Sri Muhyiddin Yassin adalah ‘parti kecil’ yang hanya bergantung kepada kekuatan parti lain dalam PN.

Malah, bekas pemimpin PAS itu juga menyifatkan tindakan Presiden PAS Tan Sri Abdul Hadi Awang menjalinkan kerjasama dengan Bersatu adalah strategi salah kerana sepatutnya kerjasama itu dijalin dengan UMNO.

Mengulas lanjut, Rosol yang juga Timbalan Menteri Perdagangan Dalam Negeri dan Hal Ehwal Pengguna berkata, sesiapa sahaja boleh memberi pandangan peribadi mereka namun penilaian sebenar dan paling penting bagi PN adalah penerimaan rakyat di peringkat akar umbi.

Sejak awal penubuhan, Bersatu meletakkan dirinya sebagai sebuah parti untuk orang Melayu dan Pribumi yang menawarkan politik dan pentadbiran yang bersih, berintegriti dan memerangi amalan rasuah, serta menjaga kebajikan dan kemakmuran untuk semua rakyat Malaysia, tanpa mengira kaum.


Wanita AMANAH senada dengan DAP, kecewa Azalina tak jadi menteri

Wanita AMANAH senada dengan sekutu mereka daripada DAP apabila turut kecewa bekas Timbalan Speaker Dewan Rakyat, Datuk Seri Azalina Othman Said tidak dilantik sebagai menteri.

Malah, Ketua Wanita AMANAH, Senator Aiman Athirah Al Jundi menyifatkan Azalina sebagai individu yang sepatutnya menjadi menteri yang menjaga Parlimen dan undang-undang.

“Saya agak kecewa bila Dato Seri Azalina Othman Said tidak tersenarai sebagai salah seorang Menteri.

“Hemat saya, beliau bersikap lebih progresif dan wajar mengisi jawatan Menteri di Jabatan Perdana Menteri (Hal Ehwal Parlimen dan Undang-Undang),” katanya dalam kenyataan di Facebook beliau.

Semalam, MP DAP Segambut, Hannah Yeoh mempersoalkan mengapa Azalina tidak dilantik dalam Kabinet dan mendesak supaya beliau dilantik sebagai Yang di-Pertua Dewan Rakyat bagi menggantikan Datuk Azhar Harun.

“Sekarang saya mahu Ismail Sabri lantik Azalina jadi Speaker Dewan Rakyat untuk semak dan imbang,” kata Hannah dalam ciapan di Twitter.

Aiman Athirah juga setuju Azalina mengisi jawatan Speaker Dewan Rakyat sebagaimana disarankan pemimpin DAP itu dengan alasan banyak rang undang-undang yang perlu dipekenal dan dipinda.

Beliau memuji Azalina sebagai berfikiran segar, matang dan objektif, malah rugi jika kerajaan baharu tidak mengangkatnya sebagai menteri.

23 Ogos lalu, Ahli Parlimen Pengerang itu meletak jawatan Timbalan Speaker Dewan Rakyat dengan alasan supaya kerajaan dan pembangkang mempunyai lebih ruang untuk menetapkan semula Dewan Rakyat supaya benar-benar dapat berfungsi sebagai forum bagi persaingan dan kerjasama profesional antara parti mengenai dasar dan tadbir urus.

Semalam, Perdana Menteri, Datuk Seri Ismail Sabri Yaakob mengumumkan barisan Kabinetnya, namun nama Azalina tiada dalam senarai.


Jangkitan Covid-19 di Perlis melonjak, Selangor catat 1,630 kes

Lapan negeri hari ini merekodkan jumlah peningkatan kes harian Covid-19, dengan Perlis kembali melonjak lebih sekali ganda berbanding jangkitan yang dicatatkan semalam.

Berdasarkan perbandingan data yang dikeluarkan setiap Jabatan Kesihatan Negeri, Perlis hari ini merekodkan 82 jangkitan baharu, berbanding 32 kes semalam.

Semalam berlaku kesilapan apabila laman sesawang baharu Kementerian Kesihatan (KKM), COVIDNOW, melaporkan 405 kes baharu di Perlis, sedangkan angka sebenar adalah 32 kes sahaja.

Sementara itu, Selangor merekodkan kenaikan kes harian tiga hari berturut-turut apabila dalam tempoh 24 jam sehingga 12 tengah hari tadi mencatat 1,630 kes berbanding 1,449 semalam. Kelmarin negeri itu mencatat 1,302 berbanding 671 pada Isnin lalu.

Negeri lain yang merekodkan peningkatan jangkitan hari ini ialah Johor, daripada 703 kes semalam kepada 804 kes hari ini; Pulau Pinang (587 kes hari ini, 474 semalam); dan Perak (409 kes hari ini, 405 semalam).

Melaka juga merekodkan peningkatan jangkitan baharu hari ini apabila mencatat 255 kes berbanding 188 semalam, diikuti Negeri Sembilan (184 kes hari ini, 167 semalam); dan Putrajaya (24 kes hari ini, 19 semalam).

Sementara itu sejak awal tahun lalu sehingga semalam, empat negeri kekal mencatat jumlah keseluruhan kes Covid-19 melepasi 200,000.

Sehingga semalam, Selangor mencatat 692,385 kes positif dengan 668,701 pesakit telah sembuh; Sarawak (227,414 kes positif, 208,885 sembuh); Sabah (207,410 kes positif, 194,877 sembuh); dan Johor (207,076 kes positif, 191,708 kes sembuh).

Dari segi jumlah kematian pula, sehingga semalam lapan negeri merekodkan kes empat angka didahului Selangor sebanyak 9,497 kematian; Johor (3,464 kes); Kuala Lumpur (2,522 kes); Sabah (2,369 kes); Kedah (1,914 kes); Pulau Pinang (1,497 kes); Negeri Sembilan (1,209 kes); dan Sarawak (1,041 kes).


Penduduk mula tinggalkan New Orleans, Ida semakin hampir

Ribuan penduduk mula meninggalkan Louisiana, khususnya bandar terbesarnya New Orleans, tatkala Taufan Ida yang kini dikategorikan tahap 4 semakin menghampiri Teluk Mexico dengan kekuatan angin sehingga 209 kilometer sejam.

Gabenor John Bel Edwards memberi amaran taufan itu boleh menjadi yang terbesar dan terburuk dalam tempoh 150 tahun serta menggesa semua penduduk mengambil langkah berwaspada.

Taufan Ida diramal melanda Louisiana petang Ahad dengan ribut yang boleh mengancam nyawa. Ia boleh menjadi lebih kuat daripada Taufan Katrina yang membinasakan hampir seluruh New Orleans pada 2005 lalu.

Pihak berkuasa Mississippi, negeri bersempadan dengan Louisiana turut mengisytiharkan darurat, sementara Presiden Amerika Syarikat (AS) Joe Biden berkata taufan itu akan berubah menjadi ribut paling berbahaya.

Pusat Taufan Nasional pula memberitahu pada jam 06:00 GMT Ahad, Taufan Ida berada kira-kira 105 batu di sebelah tenggara muara Sungai Mississippi dan bergerak ke arah barat laut dengan kelajuan 15 batu sejam.

Taufan Ida sebelum itu merosakkan sebahagian Cuba, meruntuhkan pokok dan meruntuhkan bumbung, sementara Jamaica mengalami hujan lebat. Tiada kematian dilaporkan di kedua-dua negara itu.

Hari ini adalah ulang tahun ke-16 Taufan Katrina, yang melanda New Orleans menyebabkan 80 peratus daripada bandar raya itu dinaiki air dan 1,800 nyawa terkorban.

Lebih 4,000 anggota tentera serta Pengawal Kebangsaan Louisiana kini digerakkan dan 5,000 lagi akan disiapkan ketika ribut melanda, kata Edwards.

Sementara itu, pihak berkuasa juga telah mengeluarkan arahan wajib kepada penduduk di luar kawasan terlindung di New Orleans dan bandar berpotensi di landa banjir seperti Grand Isle, supaya berpindah ke kawasan yang lebih selamat.

Ketua Polis Grand Isle, Scooter Resweber berkata semua penduduk sudah mula meninggalkan kediaman masing-masing.

“Semua orang tahu, ribut ini akan menjadi bencana terbesar,” tambahnya. – Agensi


PRU-15: 4 ditahan, 8 kertas siasatan dibuka kes rusuh, ceroboh

Empat individu ditahan dan lapan kertas siasatan dibuka atas pelbagai kesalahan berkaitan Pilihan Raya Umum ke-15 (PRU-15), semalam.

Pengarah Operasi PRU-15 Polis Diraja Malaysia (PDRM), Datuk Seri Hazani Ghazali berkata tangkapan membabitkan seorang di Selangor dan tiga di Sarawak.

“Sebanyak dua kertas siasatan dibuka di Selangor dan Sarawak manakala masing-masing satu di negeri Pulau Pinang, Pahang, Kelantan serta Sabah.

“Kertas siasatan dibuka antaranya di bawah Seksyen 500, 477, 24(B)(10), dan 506 Kanun Keseksaan serta di bawah Akta Komunikasi dan Multimedia 1998 (AKMM), Akta Pilihan Raya 1954, dan Peraturan-Peraturan Penerbangan Awam (PPPA) 2016,” katanya yang juga Pengarah Jabatan Keselamatan Dalam Negeri dan Ketenteraman Awam Bukit Aman dalam laporan harian PRU-15, hari ini (6 November 2022).

Ia membabitkan siasatan di bawah Seksyen 500 Kanun Keseksaan (KK) kerana fitnah, Seksyen 447 KK kerana menceroboh, Seksyen 506 KK melakukan ugutan jenayah dan Seksyen 147 KK kerana merusuh.

Selain itu siasatan juga melibatkan Seksyen 233 (1) Akta Komunikasi dan Multimedia 1998 (AKMM), Peraturan-Peraturan Penerbangan Awam (PPPA) 2016, Seksyen 24(B)(10) Akta Pilihan Raya 1955 dan Seksyen 24(A)(2) Akta Pilihan Raya 1954.

Dalam pada itu, beliau berkata sebanyak 19 ceramah tidak berpermit dikesan di seluruh negara pada Sabtu di mana Selangor mencatatkan jumlah tertinggi dengan 11 kes, Perak (lima), Pahang (satu), dan Terengganu (dua).

“Keseluruhannya sebanyak 289 permit ceramah telah dikeluarkan oleh PDRM di seluruh negara pada Sabtu,” katanya.


Amaran cuaca signifikan mulai Khamis ini hingga 23 Januari

Jabatan Meteorologi Malaysia (MetMalaysia) mengeluarkan amaran cuaca signifikan bermula Khamis (19 Januari 2023) sehingga 23 Januari depan melibatkan kawasan di Pantai Timur Semenanjung.

Menurut kenyataan MetMalaysia cuaca signifikan itu berpotensi menghasilkan ribut petir serta hujan berpanjangan di kawasan terlibat.

Dalam laporannya agensi itu memaklumkan, ribut petir dan hujan lebat disertai angin kencang juga dijangka melanda kawasan pedalaman dan Pantai Barat Semenanjung serta bahagian barat Sabah pada sebelah petang dan awal malam.

Dalam pada itu, MetMalaysia juga telah mengemas kini Amaran Angin Kencang dan Laut Bergelora bagi perairan Laut China Selatan yang berkuat kuasa bermula esok sehingga 23 Januari ini.

Terdahulu, agensi berkenaan turut mengeluarkan Amaran Angin Kencang dan Laut Bergelora di perairan utara Condore dengan kelajuan sehingga 60 Kilometer sejam dan ketinggian ombak mencapai sehingga 4.5 meter (kategori ketiga).

“Angin kencang dan laut bergelora ini berbahaya kepada semua aktiviti perkapalan dan pantai termasuk menangkap ikan dan perkhidmatan feri.

“Pada masa yang sama amaran kategori pertama dengan ketinggian ombak mencapai sehingga 3.5 meter turut dikeluarkan melibatkan kawasan perairan Johor Timur, Pahang Terengganu, Kelantan, tenggara Samui, Tioman, utara Bunguran, Reef North, utara Reef South, Layang-Layang, dan Palawan,” jelasnya dalam satu kenyataan hari ini.

Sehubungan itu, orang awam dinasihatkan untuk sentiasa merujuk laman web rasmi www.met.gov.my dan semua media sosial serta memuat turun aplikasi myCuaca untuk informasi terkini dan sahih.


Pemenang bidaan ‘hilang’, harta Sajat akan dilelong sekali lagi

Harta mudah alih usahawan kosmetik dalam buruan, Muhammad Sajjad Kamaruz Zaman atau Sajat, akan dilelong sekali lagi setelah pembida yang memenangi lelongan itu semalam menghilangkan diri.

Mohammad Syazwan Ahmad Fiesol, dikatakan pembantu peribadi seorang usahawan kosmetik bergelar Datuk Seri gagal menjelaskan bayaran setelah memenangi bidaan itu menyebabkan proses lelongan dibatalkan.

Lelongan 40 unit barangan di rumahnya dibida Mohammad Syazwan dengan jumlah RM132,000 selepas lebih 10 kali proses bidaan, yang diadakan di kediaman Sajat di Jalan Polo 10/3, Kota Damansara, Petaling Jaya, Selangor.

Peguam, Nurul Hafidzah Hassan, dari firma guaman NHA Advocates & Solicitors iaitu peguam kepada plaintif, OWA Resources Sdn Bhd, berkata perkara itu sudah disahkan sendiri oleh usahawan berkenaan.

“Namanya (pemenang bidaan) Mohammad Syazwan Ahmad Fiesol. (Asalnya) Saya tidak tahu dia siapa tapi dalam Facebook ada beritahu (maklumat pembida ada kaitan dengan usahawan kosmetik).

“Malah usahawan itu sendiri cakap yang lelaki itu adalah pembantu peribadinya,” katanya.

Memetik laporan Harian Metro, Nurul Hafidzah berkata, tindakan pembida terbabit mempermainkan proses lelongan adalah sama seperti menghina dan mempermainkan arahan mahkamah.

Beliau berkata, pihaknya akan mengadakan perbincangan untuk menentukan tindakan lanjut yang boleh diambil terhadap pembida itu.

“Kami belum putuskan nak buat apa. Baru nak berbincang dan fikirkan apa tindakan lanjut,” katanya.

Antara barangan termahal yang dilelong adalah piano bernilai RM40,000 dan termurah adalah set pembakar roti selain beberapa barangan lain iaitu sofa, penghawa dingin, mesin basuh, peti sejuk, almari pakaian, set bilik tidur dan televisyen.

Bagaimanapun, lelaki itu dikatakan menghilangkan diri apabila tidak dapat dihubungi oleh pihak peguam selepas keluar dengan memberikan alasan untuk menguruskan bank draf.

Justeru, proses lelongan itu dikira terbatal berikutan kegagalan lelaki itu membuat bayaran selepas jam 4.10 petang.

Sehubungan itu, satu tarikh lelongan baru akan dikemukakan oleh firma guaman NHA Advocates & Solicitors di mahkamah bagi membolehkan bayaran Sajat kepada bekas stokis utama perniagaan bengkung dan girdle miliknya, OWA Resourses Sdn Bhd, dapat diselesaikan.

Mahkamah Tinggi Shah Alam bulan lalu membenarkan harta Sajat disita dan dilelong susulan gagal membayar pampasan kepada OWA Resources.

Mahkamah membenarkan permohonan pihak plaintif menuntut pampasan RM183,000 yang gagal dibayar oleh Sajat melalui proses penyitaan itu.


PBS tolak tawaran Shafie untuk bekerjasama

Tawaran kerjasama dibuat Presiden Warisan Datuk Seri Shafie Apdal ditolak Parti Bersatu Sabah (PBS) yang tidak berminat dengan usaha tersebut.

Presidennya, Datuk Seri Maximus Ongkili berterima kasih atas jemputan Shafie tersebut bagaimanapun berpendirian mahu terus kekal bersama Gabungan Rakyat Sabah (GRS) yang kini mentadbir negeri itu.

“Kami menjemput Warisan dan penyokong untuk berjuang dengan matlamat sama, iaitu bersama membangunkan Sabah serta menjamin negeri yang makmur dan selamat, bebas daripada pendatang asing tanpa izin,” katanya dalam kenyataan hari ini.

Jelasnya, partinya dianggap sebagai salah satu pengasas GRS serta menyifatkannya sebagai “murni dan berkekalan”, dalam gabungan “berasaskan rakyat”.

Maximus menggesa parti politik di Sabah supaya kembali ke akar umbi asas politik negeri itu ketika menyertai Malaysia pada 1963.

Beliau berkata, parti Sabah harus menyasarkan “kesatuan politik” seperti yang dicapai oleh parti politik terdahulu semasa penerimaannya sebagai sebuah negeri dalam Malaysia pada 1963 dan cita-cita seperti itu harus diteruskan dengan solidariti bersama negeri jiran, Sarawak.

“Mana-mana parti politik Sabah boleh menyokong matlamat dan aspirasi GRS tanpa menjadi ahli gabungan.

“Kami dalam PBS menghargai gerak kerja politik Warisan dan presidennya, Shafie Apdal untuk bekerjasama pada pilihan raya umum akan datang, tetapi sebagai parti tempatan yang berbilang kaum, berpengalaman, kami komited dan setia sepenuhnya kepada GRS dan rakan gabungannya,” katanya.

Terdahulu, Shafie berkata Warisan terbuka untuk bekerjasama dengan PBS.

Shafie berkata, kesediaan itu kerana Sabah memerlukan satu gabungan parti tempatan yang kuat di peringkat akar umbi.

“Seperti yang saya nyatakan, kena ada juga pihak-pihak di peringkat akar umbi, bukan hanya suara daripada luar.

“Perlunya ada gabungan dengan parti tempatan dan di antaranya yang saya lihat ialah PBS kerana saya kenal mereka. Saya kenal sebahagian pimpinan di peringkat akar umbi.

“Saya rasa kalau itu menjadi satu pilihan, saya nyatakan dengan pimpinan Warisan tak jadi masalah kalau PBS,” katanya.


Tiap hari PM mengecewakan, kata bekas diplomat isu lantik Nazri Aziz

Pelantikan bekas Menteri Pelancongan, Kesenian dan Kebudayaan Datuk Seri Nazri Aziz sebagai duta Malaysia ke Amerika Syarikat (AS) mendapat kritikan daripada dua bekas diplomat.

Bekas diplomat, Datuk Noor Farida Ariffin dan Dennis Ignatius melahirkan rasa kecewa dengan keputusan kerajaan melantik Nazri ke jawatan itu.

Noor Farida, bekas duta besar ke Belanda menyifatkan langkah itu sebagai “pertimbangan yang sangat buruk” di pihak perdana menteri.

“Tidak adil bagi diplomat sedia ada apabila mereka dinafikan peluang dilantik menjadi duta.

“Saya fikir perdana menteri membuat pertimbangan yang buruk apabila menamakan Nazri sebagai duta kita ke AS,” kata Noor Farida kepada FMT.

Beliau menambah langkah itu melemahkan moral diplomat sedia ada, yang mungkin lebih layak bagi jawatan berkenaan.

Wisma Putra dalam kenyataan semalam mengumumkan bekas ahli Parlimen Padang Rengas dikurniakan watikah pelantikan bersama sembilan ketua perwakilan diplomatik Malaysia lain yang disampaikan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara.

Ignatius, bekas pesuruhjaya tinggi Malaysia ke Kanada, dalam maklum balas ringkas berkata: “Hari demi hari, PM (Anwar Ibrahim) mengecewakan.”

Dalam pada itu, bekas menteri luar, Syed Hamid Albar berkata, pelantikan Nazri bukan perkara luar biasa.

Pada masa lalu, katanya, ahli politik termasuk Dr Ismail Abdul Rahman dan Zulhasnan Rafique berkhidmat sebagai duta besar Malaysia ke AS.

Bagaimanapun, berbanding di Barat, pelantikan ahli politik Malaysia sebagai utusan akan mencetuskan kontroversi.

“Di Barat, (perkara) lazim ahli politik dilantik sebagai utusan. Kerajaan semasa mesti dibenarkan memutuskan (pelantikan utusan),” katanya.

Tahun lepas, Putrajaya berdepan tekanan daripada Ahli Parlimen pembangkang susulan rancangan melantik ahli politik, yang juga bekas Ahli Parlimen Pasir Salak, Tajuddin Abdul Rahman, sebagai duta ke Indonesia.

Bagaimanapun, pelantikannya kemudian dibatalkan.


JAIS larang kutip wang, sumbangan di masjid tanpa kebenaran

Jabatan Agama Islam Selangor (JAlS) mengingatkan semua pihak sama ada individu atau kumpulan termasuk pemilik sekolah swasta Islam dan mana-mana pertubuhan bukan kerajaan atau parti politik untuk tidak memungut wang atau sumbangan lain di masjid, surau dan musolla bagi tujuan kepentingan Islam atau manfaat dan faedah bagi umat Islam.

Pengarah JAIS Datuk Mohd Shahzihan Ahmad berkata perkara itu hanya boleh dilakukan selepas mendapatkan kebenaran Majlis Agama Islam Selangor (MAIS) di bawah Seksyen 106 (1) Enakmen Pentadbiran Agama Islam (Negeri Selangor) Tahun 2003 Pindaan 2018.

Mohd Shahzihan berkata Sultan Selangor Sultan Sharafuddin Idris Shah tidak berkenan dengan wujudnya individu atau pihak yang mengambil kesempatan atas kemurahan hati umat Islam, lapor Bernama.

“Baginda bimbang terdapat pihak yang mengambil kesempatan untuk menggunakan wang sumbangan tersebut bagi kepentingan peribadi atau kekuasaan dan pengaruh selain untuk menguatkan lagi kumpulan-kumpulan yang menyeleweng daripada ajaran Islam sebenar,” katanya dalam kenyataan hari ini.

Beliau berkata tindakan mana-mana individu membuat atau mengambil bahagian dalam apa-apa pungutan wang bagi maksud khairat dan manfaat agama Islam tanpa surat kebenaran MAIS adalah merupakan suatu kesalahan di bawah subseksyen 106 (4) Enakmen yang sama dan jika sabit kesalahan boleh didenda tidak melebihi RM1,000 atau dipenjarakan selama tempoh tidak melebihi enam bulan atau kedua-duanya.

Mohd Shahzihan berkata oleh itu pihak pentadbir masjid, surau dan musolla tidak dibenarkan mengambil bahagian dalam kutipan khairat bagi apa-apa tujuan oleh mana-mana pihak selain untuk tujuan dan manfaat kepada masjid, surau dan musolla di bawah pentadbiran masing-masing.

Dalam masa yang sama katanya, penerimaan dan perbelanjaan wang atau sumbangan yang sah hendaklah diaudit dan laporkan kepada JAIS.

Justeru, katanya orang awam dinasihatkan sentiasa berhati-hati sebelum membuat apa-apa sumbangan untuk memastikan aktiviti kutipan khairat tanpa kebenaran tidak lagi berlaku di Selangor dan boleh juga menghulurkan derma atau sumbangan sedekah secara terus kepada Tabung Infak Jariah Umat Islam Selangor (TIJARI) yang diuruskan oleh JAIS.


Lebih baik DAP jaga kandang babi di Pulau Pinang

SAYA menyarankan DAP khususnya Setiausaha Agungnya, Lim Guan Eng, untuk menyelesaikan dahulu isu pencemaran sumber air bersih dari sungai-sungai di Pulau Pinang termasuk pencemaran yang disebabkan oleh kumbahan najis babi di Sungai Kereh, Kepala Batas, yang tidak nampak boleh selesai sehingga sekarang.

Tidak perlu beliau bercakap berdegar-degar mengenai perubahan iklim dan pemanasan global sedangkan isu setempat di negeri yang DAP perintah, yang mudah untuk mereka selesaikan inipun, mereka tidak boleh menanganinya.

Semasa Lim Guan Eng menjadi Ketua Menteri Pulau Pinang dan Yeo Bee Yin menjaga kementerian yang berkaitan dengan alam sekitar, apa yang mereka lakukan untuk menyelesaikan masalah pencemaran kumbahan najis babi ini, sedangkan rakyat di kawasan itu khususnya pesawah-pesawah padi dan nelayan-nelayan sudah begitu lama menderita.

Demikian juga dengan pencemaran sungai-sungai yang lain di negeri tersebut, seperti Sungai Juru, Sungai Perai dan Sungai Pinang adalah merupakan antara sungai yang paling tercemar di Malaysia.

Kawasan-kawasan tanah tinggi di Pulau Pinang pula telah banyak digondolkan sehingga menyumbang kepada berlakunya tanah runtuh dan banjir kilat yang kerap di pulau tersebut.

Masyarakat awam tidak boleh lupa bagaimana Lim Guan Eng menangis menelefon Dato’ Seri Ahmad Zahid Hamidi, yang merupakan Timbalan Perdana Menteri ketika itu, memohon bantuan menangani masalah banjir.

Adakah DAP tidak sedar bahawa penggondolan seperti ini juga menyumbang kepada perubahan iklim dan pemanasan global.

Dalam kenyataan Lim Guan Eng sebelum ini, beliau telah cuba mengaitkan kemasukan sisa plastik (bersih) dari Amerika Syarikat yang diizinkan oleh Kementerian Alam Sekitar dan Air (KASA), sebagai menunjukkan KASA tidak peka dalam menangani isu import plastik dan industri kitar semula plastik.

Di sini saya ingin mencabar DAP untuk kemukakan kertas cadangan kepada kerajaan supaya ditutup semua industri yang berkaitan kitar semula plastik di negara ini, justeru dengan sendirinya tiada lagi kegiatan import plastik berlaku.

Saya yakin, sebagaimana DAP begitu takut mendesak ditutup kandang-kandang babi di seluruh negara termasuk di Pulau Pinang, mereka juga tidak akan berani mengusulkan ditutup kilang-kilang industri kitar semula plastik yang kebanyakannya dimiliki oleh ‘tauke-tauke’.

Malah mereka telah gagal ketika diberi tempoh selama 22 bulan untuk bertindak terhadap kegiatan-kegiatan yang mencemarkan alam sekitar seumpama ini.

Sebab itu saya tegaskan sekali lagi, lebih baik DAP jaga kandang-kandang babi di Pulau Pinang sebelum mereka bercakap soal-soal yang lebih besar seperti perubahan iklim dan pemanasan global.

Dr Muhd Zuhdi Marsuki
Setiausaha Politik kepada Menteri Alam Sekitar dan Air


Kabinet sudah dimaklumkan, kata Menteri berhubung keputusan tarik balik rayuan

Keptuusan menarik balik rayuan berhubung isu penggunaan kalimah Allah sudah dimaklumkan kepada Kabinet kerajaan campuran, kata Datuk Seri Saifuddin Nasution Ismail.

Menteri Dalam Negeri itu berkata keputusan KDN membabitkan keputusan menarik balik rayuan pengunaan kalimah suci umai Islam itu sudah diketahui Jemaah Menteri yang diketuai Perdana Menteri Datuk Seri Anwar Ibrahim.

“Saya sedar mengenai perkembangan itu. Saya sudah mengemuka nota kepada Jemaah Menteri beberapa bulan lepas mengenai tajuk (isu rayuan penggunaan kalimah Allah) ini.

“Nota jemaah menteri, dia ada dua bahagian. Kalau kamu mahu keputusan, ia adalah Memo Jemaah Menteri atau lain-lainnya adalah nota. Bermakna kami maklum kepada Kabinet mengenai keputusan KDN.

“Dalam kes ini, ia adalah keputusan dibuat KDN dan sudah dimaklum kepada Kabinet,” katanya dipetik laporan BH.

Saifuddin mengulas berhubung tindakan rayuan terhadap keputusan Mahkamah Tinggi, sebelum ini.

Media hari ini melaporkan, KDN dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Ditanya alasan KDN menarik semula rayuan berkenaan, Saifuddin berkata, akan menghuraikan mengenai isu itu pada satu sidang media dalam masa terdekat.

“Kalau boleh bagi kami teliti balik dan akan kembali dengan fakta kepada media. Isunya keputusan mahkamah berkait penggunaan kalimah Allah yang sudah sampai kepada mahkamah yang di atas.

“Saya pilih untuk tidak memberikan penjelasan hari ini. Saya akan nyatakan dalam sidang media terdekat ini,” katanya.


Program BN di KL bukan Melaka tapi kenapa kena kompaun juga?

Setiausaha Agung UMNO Datuk Seri Ahmad Maslan mempertikaikan tindakan kompaun RM10,000 yang dikenakan terhadap penganjuran program Barisan Nasional (BN) semalam kerana parti lain tidak pula dikenakan tindakan sama.

Ahmad berkata walhal program pelancaran jentera BN semalam berlangsung di Kuala Lumpur dan bukannya di Melaka, jadi tidak sepatutnya Kementerian Kesihatan Malaysia (KKM) hanya mengambil tindakan terhadap BN yang mengadakan program di ibu kota tetapi juga perlu mengambil tindakan terhadap parti yang mengadakan program hampir sama di Melaka.

“Namun, apa yang kita lihat yang diviralkan ada parti lain juga melancarkan jentera pilihan raya dan ia dibuat di Melaka.

“Walaupun pelancaran itu sebelum pengumuman perkara-perkara dalam akta yang disebut, ia juga sebenarnya terpakai. Tidak kira sama ada telah diumumkan oleh Menteri Kesihatan ataupun sebelum Menteri Kesihatan, pelancaran jentera oleh parti lain itu juga berlaku dan ia tidak dibuat di Kuala Lumpur macam kami buat,” katanya dalam sidang media selepas mesyuarat Majlis Tertinggi parti itu.

Ahmad berkata KKM tidak boleh pilih kasih dalam tindakan kompaun tersebut dan menggesa parti yang mengadakan program sebelum ini di Melaka juga dikenakan kompaun sama.

“Jadi kita harap jangan ada double standard (pilih kasih) mengenai kompaun ini,” katanya lagi.

Terdahulu, Setiausaha Agungnya BN Datuk Seri Zambry Abdul Kadir berkata mereka akan membayar kompaun RM10,000 yang dikenakan.

Zambry menyifatkan tiada masalah untuk BN membayar kompaun tersebut dan mengakui pelanggaran prosedur operasi standard (SOP) berlaku semasa pelancaran jenteranya malam tadi di PWTC.

“Bagaimanapun sebagai parti yang berpegang dan patuh kepada prinsip undang-undang, maka BN akan membayar kompaun berkenaan,” katanya dalam satu kenyataan hari ini.

Sepatutnya pelancaran tersebut diadakan di Melaka tetapi ditukar lokasi ke Kuala Lumpur susulan pengumuman KKM baru-baru ini yang melarang sebarang aktiviti perhimpunan berkaitan pilihan raya di negeri tersebut.

Kompaun tersebut dikeluarkan pihak Pejabat Kesihatan Kepong dibawah Akta 342 yang melanggar SOP Fasa 4 Pelan Pemulihan Negara (PPN) bagi penganjuran majlis sosial, surat kompaun tersebut juga dimuat naik dalam akaun rasmi Facebook KKM malam tadi.


DAP, AMANAH korban enam DUN untuk MUDA, Anwar diketepikan

DAP dan AMANAH mendahului rakan gabungan mereka di dalam Pakatan Harapan (PH), PKR, apabila hari ini mencapai persetujuan kerjasama dengan memberi laluan kepada Ikatan Demokratik Malaysia (MUDA) bertanding di enam kawasan diperuntukkan kepada mereka.

Persetujuan menjadi rakan strategik ketiga-tiga parti itu dicapai dalam rundingan pengagihan kerusi hari ini bagi menghadapi Pilihan Raya Negeri (PRN) Johor, 12 Mac depan.

Persetujuan dua parti gabungan PH itu sekali gus memberi tamparan kepada Pengerusi PH yang juga Presiden PKR Datuk Seri Anwar Ibrahim, apabila beliau diketepikan daripada pakatan strategik DAP, AMANAH dan MUDA.

Memetik kenyataan media rasmi DAP, persetujuan itu serasi dengan prinsip ‘khemah besar’ untuk menyatupadukan semua parti politik dan menggembleng tenaga yang bersedia melawan kerajaan Barisan Nasional (BN) dan Perikatan Nasional (PN).

“Pimpinan Amanah, DAP dan MUDA percaya bahawa pakatan pilihan yang dijalin menerusi rundingan ini akan membawa suara rakyat Johor dengan cemerlang selaras dengan agenda ‘Johor Bangkit’ agar PRN Johor adalah untuk masa depan rakyat dan bukanlah perebutan kuasa dan jawatan,” kata ketiga-tiga parti dalam satu kenyataan bersama.

Kenyataan itu ditandatangani Setiausaha Agung DAP, Lim Guan Eng; Presiden AMANAH, Mohamad Sabu dan Presiden MUDA, Syed Saddiq Syed Abdul Rahman.

Susulan itu, DAP dan AMANAH mengorbankan enam kerusi Dewan Undangan Negeri (DUN) yang diperuntukkan oleh PH kepada mereka kepada MUDA.

Enam kerusi terbabit ialah:

N.5 Tenang
N.7 Bukit Kepong
N.22 Parit Raja
N.26 Machap
N.41 Puteri Wangsa
N.50 Bukit Permai

Kenyataan itu menambah, rundingan antara MUDA dan PKR sedang diteruskan demi kesepaduan menghadapi PRN tersebut.

Terdahulu, Suruhanjaya Pilihan Raya (SPR) menetapkan hari penamaan calon PRN Johor adalah pada 26 Februari 2022 dan hari mengundi awal pada 8 Mac 2022, manakala pengundian penuh pada 12 Mac 2022..

Menurut SPR, terdapat 2,597,742 pengundi yang terdiri daripada 2,574,835 pengundi biasa, 10,955 anggota tentera dan pasangan, 11,576 anggota polis dan pasangan serta 376 Pengundi Tidak Hadir (PTH) Luar Negara, layak mengundi pada PRN Johor.


14 ahli Geng Nicky dilepaskan, ketua kumpulan dalam buruan

Mahkamah Tinggi Shah Alam melepaskan tanpa dibebaskan 14 ahli Geng Nicky hari ini daripada pertuduhan terlibat dalam kumpulan jenayah terancang.

Ketua kumpulan itu, Datuk Seri Nicky Liow Soon Hee masih dalam buruan bagaimanapun belum dapat ditangkap dan dua tertuduh Datuk Liow Wei Kin dan Datuk Liow Wei Loon yang merupakan adiknya turut dibebaskan hari ini.

Tertuduh lain ialah Lee Han Keat, Eee Eng Chee, Dr. Jovian Joris Tan Chern Chian, Lee Kam Onn, Datuk Lee Kum Weng, Datuk Loo Siew Chin, Datuk Seri Andrew Lim Kim Ming dan Lim Kang Li.

Empat tertuduh yang merupakan warga China ialah Huang Lei, Gu Xing Qiong, Yujun Wang dan Jiang Xue. Kesemua tertuduh berusia awal 20-an hingga 56 tahun.

Hakim Datuk Abd. Halim Aman dalam keputusannya berkata, mahkamah menggunakan Artikel 145 Perlembagaan Persekutuan iaitu kuasa mendakwa, tidak mendakwa dan menarik semula pendakwaan adalah berkait dengan kuasa pihak pendakwa raya.

“Pihak pendakwaan berjaya meyakinkan mahkamah apabila pendakwa raya mencadangkan untuk menjalankan pertuduhan apabila siasatan sudah lengkap.

“Oleh itu, mahkamah memutuskan kesemua tertuduh dilepas tanpa dibebaskan di bawah Seksyen 254 Kanun Tatacara Jenayah,” katanya.

Mengikut pertuduhan, 13 tertuduh didakwa menjadi ahli kumpulan jenayah terancang Geng Nicky di kawasan SetiaWalk, Persiaran Wawasan, Pusat Bandar Puchong, di sini antara 1 Januari 2017 dan 20 Mac 2021.

Mereka dituduh mengikut Seksyen 130V(1) Kanun Keseksaan (Akta 574) yang memperuntukkan hukuman penjara maksimum 20 tahun, jika sabit kesalahan.

Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Januari 2017 dan 29 Mac 2021.

Dia dituduh mengikut Seksyen 130W Kanun Keseksaan (Akta 574) yang memperuntukkan hukuman penjara maksimum 10 tahun, jika sabit kesalahan.

Terdahulu, pihak pendakwaan yang diketuai Timbalan Pendakwa Raya, Muhamad Iskandar Ahmad memohon agar kesemua tertuduh dilepaskan tanpa dibebaskan kerana pihaknya berhasrat untuk meneruskan pertuduhan pada masa akan datang.

Bagaimanapun, pihak pembelaan yang diketuai peguam bela, Datuk Rajpal Singh memohon agar kesemua anak guam mereka dilepas dan dibebaskan memandangkan mereka telah ditangkap antara 18 hingga 21 Mac lalu.

Nicky, 33, merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lalu.


186 kali rejim Israel roboh sebuah kampung Palestin

Askar rejim Israel sekali lagi bertindak merobohkan sebuah perkampungan Badwi Palestin di selatan wilayah Negev, lapor agensi berita Turki, Anadolu.

Pasukan rejim tersebut merobohkan kampung al-Araqib untuk kali ke-186 walaupun ketika bulan Ramadan, kata Ahli Jawatankuasa Mempertahankan al-Araqeeb, Aziz al-Touri.

Katanya, tindakan itu adalah yang ke-11 sejak awal pandemi Covid-19 bermula.

“Penduduk kampung berhasrat untuk membina semula kediaman dan bangunan lain yang dimusnahkan itu secepat mungkin,” katanya.

Kebanyakan rumah di al-Araqeeb diperbuat daripada kayu dan plastik dan dihuni 22 keluarga Badwi Palestin.

Perkampungan itu pertama kali dimusnahkan pada 2010 dan dibangunkan semula sebaik ia dirobohkan.

Rejim Israel mendakwa penempatan itu didirikan di atas tanah negara.


Siasatan kes Ebit Liew masih berjalan, kata PDRM

Siasatan kes gangguan seksual melibatkan pendakwah popular Ustaz Ebit Lew masih berjalan, kata Polis Diraja Malaysia (PDRM).

Pihak berkuasa masih dalam proses mengumpul bukti berhubung siasatan yang dijalankan terhadap pendakwah tersebut, kata Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan.

“Kita sedang kumpul bukti bagi melengkapkan kertas siasatan.

“Selain itu, kita minta mana-mana pihak yang mempunyai maklumat berhubung kes itu diminta tampil menyalurkan maklumat kepada pihak polis,” katanya dipetik portal Utusan Online.

Pada Ogos lalu, siasatan terhadap pendakwah terkenal, Ebit Lew dilakukan selepas polis menerima laporan daripada beberapa individu yang mendakwa pendakwah itu melakukan gangguan seksual.

Bertindak atas laporan itu polis membuka kertas siasatan mengikut Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 23 Akta Komunikasi dan Multimedia 1998.

Ebit, 37, dipanggil polis pada 19 Ogos lalu untuk dirakam keterangan berhubung penyebaran video gangguan seksual yang dikaitkan dengan Ebit.

Bagaimanapun, Ebit ketika ditemui media sebaik sahaja selesai memberi keterangan mendakwa dakwaan tersebut berunsur fitnah ke atas dirinya.


Anak Kedah kecewa PM Anwar seakannya sekat kemajuan negeri Kedah

Perdana Menteri Kesepuluh, Anwar Ibrahim dinasihati agar tidak menyekat kemajuan sebegitu pembangunan ekonomi negeri Kedah sepertimana gesaan yang dikemukakan oleh Menteri Besar Kedah, Dato’ Seri Haji Muhammad Sanusi Md Nor dalam usaha menyiapkan projek mega Kedah Aerotropolis yang merangkumi beberapa komponen termasuk pembinaan Lapangan Terbang Antarabangsa Kulim (KXP) yang akan membantu perkembangan ekonomi negeri Kedah serta memanfaatkan kesejahteraan rakyat dalam negeri dalam pada turut akan menyumbang dalam perkembangan KDNK negara.

Mewakili Armada Bersatu sebegitu selaku anak negeri Kedah yang melihat potensi yang selama ini diusahakan oleh Menteri Besar Kedah, KXP malah Kedah Aerotropolis ini akan dapat memesatkan lagi pembangunan negeri sebegitu melonjakkan pelaburan dalam negara hasil impak dari aktiviti bernilai tinggi di negeri ini utamanya dalam kawasan Taman Teknologi Tinggi Kulim (Kulim Hi-Tech Park) selaku pusat pembangunan industri dan teknologi di Koridor Utara.

Kami anak negeri Kedah amat terkilan apabila Perdana Menteri Kesepuluh (PM-10) seakannya meminggirkan negeri-negeri Melayu termasuk utamanya di negeri Kedah sedangkan laporan prestasi ekonomi antara negeri-negeri dalam Malaysia jelas menunjukkan perkembangan hasil pelaburan yang mapan di bawah pentadbiran MB Sanusi, sebagai contoh dalam tahun 2021 sahaja, negeri Kedah telah mencatatkan jumlah pelaburan sebanyak RM68.3 Bilion dalam pada suku kedua tahun 2022 pula mecatatkan bahawa Kedah telah menerima RM20 bilion nilai pelaburan pada tahun tersebut, menjadikan negeri Kedah pada ketika itu berjaya mendahului jumlah pelaburan tertinggi di Malaysia.

Dengan terwujudnya Kedah Aerotropolis ini, negara akan mampu menjadi peneraju serantau mendepani negara-negara Asia Tenggara lainnya malah bersaing dalam perkembangan pembangunan global bagi meneroka industri berteknologi tinggi aeroangkasa dan penerbangan dengan pembukaan kawasan perindustrian baharu. Adalah tidak masuk akal apabila PM-X ingin menyekat perkembangan ini dengan memfokuskan kepada pembangunan di Pulau Pinang untuk membangunkan lapangan terbang yang lebih bergantung kepada sektor pelancongan semata.

Sedangkan menerusi pembangunan Kedah Aerotropolis ini dan juga Lapangan Terbang Antarabangsa Kulim (KXP) akan mampu membawa berbilion ringgit nilai pulangan hasil pelaburan dan membuka lebih peluang pekerjaan kepada masyarakat setempat sebegitu dalam meneroka bukan sahaja dalam konteks industri, sebegitu pelancongan industri yang akan merancakkan segenap aspek ekonomi masyarakat sekitar untuk dibangunkan sejajar dengan hasrat Wawasan Kemakmuran Bersama 2030 yang meletakkan negeri Kedah sebagai negeri dalam agenda pembangunan aeroangkasa dan juga pelancongan.

Adakah Anwar Ibrahim tidak nampak konsep ‘madani’ dalam kemakmuran ekonomi menerusi perancangan ini? Adakah Anwar Ibrahim hanya berdendam dalam aturan tadbir urus negara sehingga sanggup merencatkan perkembangan ekonomi dalam negeri Kedah yang mampu mengurangkan jurang KDNK antara Kedah dan Pulau Pinang daripada 55 peratus ketika ini kepada 37 peratus pada 2030? Pun begitu syabas diucapkan kepada Menteri Besar Kedah, Dato’ Seri Haji Muhammad Sanusi bin Md Nor yang begitu komited untuk meneroka pembaharuan dan kemajuan negeri Kedah untuk melaksanakan projek berkenaan secara pelaburan swasta (PFI) sepenuhnya. Anak Kedah berharap tiada gangguan dari tangan-tangan ghaib menerusi agensi-agensi persekutuan untuk menggagalkan rancangan kemajuan ini.

MOHD ASHRAF MUSTAQIM BIN BADRUL MUNIR
Ketua Penerangan Armada Bersatu Malaysia
TImbalan Ketua Penerangan Pemuda Perikatan Nasional Malaysia


Hasanah, 3 pegawai SPRM dipanggil Bukit Aman bantu siasatan

Tiga pegawai kanan Suruhanjaya Pencegahan Rasuah Malaysia (SPRM) yang sebelum ini direman selama enam hari bagi melengkapkan siasatan berhubung kehilangan wang berjumlah AS$6 juta (RM25 juta) akan dipanggil Bukit Aman bagi membantu siasatan.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata pihaknya juga turut akan memanggil pemilik wang berkenaan, bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid.

“Kesemua mereka akan dipanggil bagi melengkapkan siasatan dan mereka dipanggil berdasarkan siasatan oleh pegawai penyiasat,” katanya menurut laporan Bernama hari ini.

Semalam Menteri Dalam Negeri Datuk Seri Hamzah Zainudin dilaporkan berkata PDRM telah membuka satu kertas siasatan berhubung satu laporan polis yang diterima berkaitan isu berkenaan.

Hamzah berkata kertas siasatan dibuka di bawah klasifikasi Kertas Enkuiri Polis (KEP).

Pada Isnin, SPRM mengesahkan tiga pegawai kanannya direman selama enam hari bagi membantu siasatan terbabit dakwaan salah guna kuasa serta penyelewengan.

Mereka ditangkap minggu lalu kerana didakwa menyelewengkan sebahagian daripada AS$6 juta (RM25 juta) yang dirampas daripada Hasanah setelah dia dilepas tanpa dibebaskan (DNAA) pada April lalu.

Hasanah dilaporkan mahu menuntut semula wang tersebut sebelum menyedari sebahagiannya telah hilang dan digantikan dengan wang palsu.

Terdahulu, blok pembangkang mencadangkan agar Ketua Pesuruhjaya SPRM Datuk Seri Azam Baki direhatkan sementara waktu sementara siasatan terhadap tiga pegawai kanannya dijalankan.

Cadangan itu susulan persoalan yang dibangkitkan di Parlimen berhubung sebab SPRM menyiasat sendiri pegawainya yang ditangkap atas dakwaan penyelewengan terhadap wang yang dirampas dalam kes melibatkan bekas Hasanah.


Tentera pendamai dihantar bantu stabilkan huru-hara di Kazakhstan

Pasukan pendamai dari pakatan tentera negara-negara bekas Soviet diketuai Russia akan dihantar ke Kazakhstan bagi membantu menstabilkan situasi di negara itu, susulan tunjuk perasaan berhubung kenaikan harga minyak, sehingga menyebabkan kematian.

Penghantaran pasukan tentera itu susulan permintaan daripada Presiden Kazakhstan Kassym-Jomart Tokayev setelah pergolakan tercetus di seluruh negara itu sejak Rabu, termasuk di bandar terbesar, Almaty.

Perdana Menteri Armenia Nikol Pashinyan berkata sepasukan anggota pakatan tentera akan dihantar membantu ‘menyelesaikan’ masalah penunjuk perasaan itu di Kazakhstan.

Pertubuhan Perjanjian Keselamatan Kolektif (CSTO) merangkumi Russia, Belarus, Armenia, Kazakhstan, Kyrgyzstan, dan Tajikistan.

CSTO membuat keputusan menghantar pasukan pendamai bagi tempoh masa terhad, memandangkan ancaman terhadap keselamatan negara dan kedaulatan Republik Kazakhstan, kata Pashinyan

Lapan pegawai polis dan anggota pengawal negara terbunuh dalam rusuhan di wilayah berbeza di negara itu, menurut akhbar tempatan Kazakhstan Tengrinews.kz. Laporan juga menyebut 317 pegawai dan kakitangan cedera, memetik perkhidmatan akhbar Kementerian Dalam Negeri.

Sementara, lebih 10 penunjuk perasaan turut terbunuh setelah polis melepaskan tembakan ketika mereka cuba menceroboh pejabat kerajaan, terutama di Almaty.

“Di bandar Almaty, Shymkent dan Taraz, percubaan telah dibuat untuk menyerang pejabat pentadbiran tempatan] di mana tingkap, pintu dipecahkan dan kerosakan material lain telah berlaku,” kata satu kenyataan di laman web Kementerian Dalam Negeri.

“Batu, kayu, gas, lada, dan bom molotov telah digunakan oleh kumpulan itu,” kata kenyataan itu.

Presiden Tokayev berkata ‘pengganas’ telah menawan lapangan terbang Almaty, termasuk lima pesawat, dan sedang bertempur dengan tentera di luar bandar.

Tunjuk perasaan tercetus setelah kerajaan menarik balik kawalan harga ke atas gas petroleum cecair (LPG) pada awal tahun ini, lapor Reuters. – Agensi


Siasatan ke atas Najib tak dihentikan, Mas Ermieyati beritahu Parlimen

Siasatan terhadap Ahli Parlimen Pekan yang juga bekas Perdana Menteri, Datuk Seri Najib Razak yang didakwa terlibat dalam skandal 1Malaysia Development Berhad (1MDB) tidak pernah dihentikan, kata Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin.

Beliau berkata pada November lalu, SPRM telah mengeluarkan kenyataan berkenaan dengan pemulangan sejumlah AS$15.4 juta berkaitan kes 1MDB yang melibatkan akaun Cutting Edge Industries Ltd milik suami bekas Gabenor Bank Negara, Tan Sri Zeti Akhtar Aziz, Datuk Dr Tawfiq Ayman dan Samuel Goh pada 14 September 2021.

Katanya, Polis Diraja Malaysia (PDRM) telah membuat siasatan di bawah Seksyen 4(1) AMLA (Akta Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001) terhadap Tawfiq dan satu kertas siasatan telah dirujuk kepada Jabatan Peguam Negara pada 14 Oktober 2021 dan 07 Oktober 2021.

“Bagaimanapun kertas siasatan telah dikembalikan semula kepada PDRM pada 21 Disember 2021 untuk beberapa tindakan siasatan lanjut di Singapura.

“Memandangkan Laluan Perjalanan Lengkap Vaksin (VTL) antara Malaysia dan Singapura telah ditutup sehingga kini maka tindakan seterusnya akan diambil selepas pembukaan kedua-dua negara,” katanya.

SPRM juga katanya, memberi tumpuan kepada pemulangan aset yang ketika ini memberi tumpuan aset di negara-negara seperti Switzerland, Kuwait, Mauritius, Cyprus, Hong Kong melibatkan individu yang mempunyai kaitan dengan kes 1MDB.

Terdahulu, Ketua Pembangkang Datuk Seri Anwar Ibrahim ketika membahaskan usul itu mendesak siasatan secara menyeluruh melibatkan institusi kewangan serta semua agensi penyiasatan terlibat dilakukan segera berikutan pendedahan terbaharu oleh Tim Leissner itu.

Ahli Parlimen Port Dickson itu turut menuntut penjelasan daripada BNM, Lembaga Hasil Dalam Negeri (LHDN), SPRM dan PDRM mengenai pendedahan itu.

“Kita minta pertamanya lakukan siasatan menyeluruh terhadap isu ini. Kita juga mahu penjelasan, tindakan, maklumat yang diperoleh serta tindakan terkini berkaitan kes 1MDB oleh kesemua agensi tadi,” katanya ketika membahaskan usul itu.

Usul berkenaan turut dibahas berapa Ahli Parlimen pembangkang iaitu Mohamad Sabu (PH-Kota Raja), Lim Guang Eng (PH-Bagan), Datuk Seri Mukhriz Tun Mahathir (Pejuang-Jerlun), Ahmad Fahmi Mohamed Fadzil (PH-Pantai Dalam) dan Sivarasa K Rasiah (PH-Sungai Buloh).


AS arah kakitangan kedutaan keluar dari Ukraine

Amerika Syarikat (AS) mengarahkan kebanyakan kakitangan kedutaannya di Ukraine berpindah, setelah amaran supaya rakyatnya keluar dari negara itu dibuat lebih awal hari ini.

Arahan itu dikeluarkan Jabatan Negara AS susulan kebimbangan yang semakin meningkat terhadap kemungkinan Russia akan menceroboh Ukraine pada bila-bila masa.

“Kebanyakan pekerja tetap AS dari Kedutaan Kyiv diarah keluar kerana ancaman berterusan dan tindakan ketenteraan oleh Russia,” kata Jabatan Negara.

Ia juga menyatakan bahawa perkhidmatan konsulat akan digantung, tetapi menegaskan kehadiran kelompok kecil pegawai diplomatik akan dikekalkan di bandar Lviv di barat Ukraine, kira-kira 50 batu dari sempadan Poland untuk mengendalikan kes-kes kecemasan.

Pengumuman itu dibuat sebelum Presiden AS Joe Biden dan Presiden Rusia Vladimir Putin berbincang, ketika pegawai AS meningkatkan amaran mereka bahawa Moscow mungkin akan menceroboh Ukraine.

Terdahulu, Penasihat Keselamatan Negara AS Jake Sullivan berkata tindakan ketenteraan Russia boleh bermula dengan serangan peluru berpandu dan udara, diikuti dengan serangan darat.

“Sekiranya serangan Russia ke atas Ukraine diteruskan, ia mungkin bermula dengan pengeboman udara dan serangan peluru berpandu yang jelas boleh membunuh orang awam tanpa mengira kewarganegaraan mereka,” katanya.

Russia dilaporkan menempatkan lebih 100,000 tentera di sempadan Ukraine tetapi menafikan merancang untuk menyerang negara yang memohon menganggotai Pertubuhan Perjanjian Atlantik Utara (NATO).

Pegawai AS berkata Moscow boleh menyerang sebelum tamatnya Sukan Olimpik Musim Sejuk Beijing pada 20 Februari dan mungkin berusaha untuk merampas ibu kota Kiev dan bandar-bandar lain. – Agensi


PKP3D: Petani, penternak, nelayan dibenar bekerja

Kementerian Pertanian dan Industri Asas Tani membuka semula bilik gerakan Pusat Pengurusan Krisis bagi memantau bekalan makanan susulan pelaksanaan Perintah Kawalan Pergerakan (PKP) 3.0 Diperketat (PKP3D).

Pada masa sama Menterinya, Datuk Seri Ronald Kiandee berkata kementeriannya sudah mendapatkan kebenaran Majlis Keselamatan Negara (MKN) bagi menbolehkan petani, penternak dan nelayan terus bekerja seperti biasa sepanjang PKP3D bagi memastikan bekalan makanan tidak terputus.

Katanya, kementerian itu akan terus memastikan kelancaran rantaian bekalan dan sekuriti makanan negara sepanjang pelaksanaan PKP3D.

“Sektor pertanian dan industri makanan akan terus diletakkan sebagai satu perkhidmatan perlu dan dibenarkan beroperasi sepanjang masa dengan prosedur operasi standard (SOP) tertentu,” katanya dalam kenyataan semalam.

Ahli Parlimen Bluran itu berkata, kerajaan akan memastikan bekalan makanan utama seperti beras, daging, ikan, sayur-sayuran dan buah-buahan terus berada pada tahap yang stabil dan mencukupi.

Pada masa sama beliau mengingatkan pekerja sektor pertanian serta pengusaha industri agromakanan supaya sentiasa mematuhi SOP dan menjaga keselamatan diri.

“Kerajaan akan terus memastikan kebajikan barisan hadapan sektor agromakanan ini dipelihara dan diberi keutamaan.

“Sistem pemantauan data dan isu bekalan harian (SITREP) seluruh negara yang dilaksanakan kementerian sejak PKP 1.0 akan terus menjana status semasa dan laporan ke atas lapan komoditi utama,” katanya.


Sungai di Pahang rekod paras bahaya, orang ramai perlu berwaspada

Beberapa sungai utama terletak di Pahang kini merekodkan paras air bahaya pagi ini dan orang ramai dinasihatkan supaya berhati-hati dengan keadaan semasa.

Sekurang-kurangnya empat sungai masih berada pada paras bahaya, khususnya di daerah Bera dan Maran.

Menurut informasi terkini portal Public Info Banjir, empat sungai itu adalah Sungai Bera di Jambatan Sungai Bera, Bera, yang mencatatkan bacaan 27.05 meter melebihi paras bahaya 26 meter; Sungai Pahang di Water Front, Bera, mencatatkan bacaan 29.88 meter melebihi paras bahaya 29.5 meter.

Sungai Kundang di Jambatan Sungai Kundang, Maran, mencatatkan bacaan 24.06 meter melebihi paras bahaya 23 meter dan Sungai Pahang di Lubuk Paku, Maran, mencatatkan bacaan 20.02 meter melebihi paras bahaya 19 meter.

Sementara itu, enam sungai di Pahang, Selangor, Kelantan dan Terengganu mencatatkan paras amaran.

Di Pahang, membabitkan Sungai Jengka di Kampung Jengka Batu 13, Maran; Sungai Pahang di Temerloh (Lubuk Pasu) dan Sungai Pahang di Paloh Inai, Pekan.

Selain itu, Sungai Langat di Bukit Changgang, Kuala Langat, Selangor; Sungai Golok di Rantau Panjang, Pasir Mas, Kelantan dan Sungai Nerus di Kampung Langkap, Setiu, Terengganu.

Sementara itu, sungai lain yang mencatatkan paras waspada adalah Sungai Lepar di Jambatan Gelugor, Kuantan; Sungai Dong di Kampung Peruas, Raub; Sungai Triang di Taman Agropolitan Chemomoi, Bentong;

Paya Gintong, Jerantut; Sungai Lepar di Jambatan Gelugor, Kuantan dan Sungai Pahang di Kuala Krau, Temerloh.

Selain itu, Sungai Buloh di Parit Mahang, Kuala Selangor; Nanga Merit, Kapit; Long Telu, Miri; Punan Bah B, Belaga; Sungai Kesang di Telok Rimba, Tangkak; Sungai Muar di Simpang 5 Darat, Tangkak; Sungai Tangkak di Kampung Seri Makmur, Tangkak.

Stesen Tapak Pengujian Wilayah Persekutuan Kuala Lumpur PRAB F2, Kuala Lumpur; Sungai Kesang, di Telok Rimba, Jasin, Sungai Duyong, Melaka Tengah dan Sungai Melaka di Batu Hampar, Melaka Tengah.


Polis tahan suami pukul isteri sehingga maut sehari sebelum Aidilfitri

Seorang wanita maut akibat dipukul suaminya dipercayai kerana memuat naik di media sosial bahawa lelaki itu mempunyai hubungan sulit, dalam kejadian di sebuah flat di Cheras sehari sebelum Aidilfitri.

Ketua Polis Daerah Kajang ACP Mohd Zaid Hassan berkata mangsa berusia 28 tahun itu dipercayai dipukul dengan tangan dan kaki serta senjata tumpul sehingga menyebabkan kematiannya, lapor Bernama.

Beliau berkata sehubungan itu, suami mangsa yang berusia 38 tahun telah ditahan pada hari sama (Ahad) di rumahnya itu susulan laporan yang diterima daripada seorang pegawai perubatan di Hospital Kajang.

“Pada 9.16 pagi 1 Mei, polis telah menerima laporan daripada pegawai perubatan yang bertugas di Hospital Kajang menyatakan telah terima wanita berusia 28 tahun dalam keadaan tidak sedarkan diri yang telah dihantar oleh suaminya ke hospital itu. Wanita itu kemudian disahkan telah meninggal dunia,” katanya dalam kenyataan hari ini.

Mohd Zaid berkata pemeriksaan luaran ke atas wanita itu oleh pegawai perubatan berkenaan mendapati terdapat kesan lebam di beberapa anggota badan dan didapati kematian itu mencurigakan.

“Hasil bedah siasat yang dijalankan mendapati punca kematian adalah akibat kecederaan abdomen disebabkan hentakan kuat dengan menggunakan senjata tumpul.

“Motif pembunuhan adalah suspek marah terhadap mangsa disebabkan mangsa telah memuat naik di media sosial bahawa suspek mempunyai hubungan sulit,” katanya.

Beliau berkata kes telah dirujuk kepada pihak pendakwa raya dan suspek akan dituduh di bawah Seksyen 302 Kanun Keseksaan di Mahkamah Majistret Kajang, Isnin ini.


Kerajaan ulangi 7 tawaran Transformasi Parlimen dan Pentadbiran

Perdana Menteri Datuk Seri Ismail Sabri Yaakob hari ini mengumumkan tujuh tawaran Transformasi Parlimen dan Pentadbiran Kerajaan untuk mengembalikan kestabilan politik demi menangani wabak Covid-19 dan memulihkan ekonomi negara.

Enam daripada tujuh tawaran itu pernah dibuat Tan Sri Muhyiddin Yassin ketika penghujung pentadbirannya sebagai Perdana Menteri sebelum Kerajaan Perikatan Nasional (PN) tumbang susulan peletakan jawatan beliau pada 16 Ogos lalu, setelah tidak mendapat sokongan majoriti di Parlimen.

Bagaimanapun, tawaran Muhyiddin itu ditolak oleh pembangkang dan sekutu mereka yang terdiri daripada beberapa pemimpin UMNO, sambil menyifatkan langkah itu untuk menyelamatkan kedudukan Presiden Bersatu itu sebagai Perdana Menteri, serta Kerajaan PN.

Kecuali pembabitan anggota pembangkang ke dalam Majlis Pemulihan Negara (MPN), semua tawaran terbaharu yang dibuat itu dan dipersetujui pada mesyuarat Jemaah Menteri hari ini, pernah ditawarkan oleh Muhyiddin.

Tawaran berkenaan ialah:

1. Rang Undang-Undang Anti-Lompat Parti akan dibentangkan di Parlimen;

2. Pelaksanaan Undi18 dalam tempoh terdekat. Justeru, satu Rang UndangUndang Pindaan Perlembagaan akan dibentangkan;

3. Pindaan Perlembagaan Persekutuan untuk mengehadkan tempoh jawatan Perdana Menteri kepada 10 tahun;

4. Keseimbangan keanggotaan Jawatankuasa Pilihan Khas Parlimen melibatkan Ahli Parlimen Kerajaan dan Ahli Parlimen Pembangkang;

5. Setiap Rang Undang-Undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui secara bersama;

6. Ahli parti pembangkang akan dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan; dan

7. Ketua Pembangkang akan diberikan saraan dan kemudahan yang setara dengan seorang menteri.

Perdana Menteri berkata pelan Transformasi Parlimen dan Pentadbiran Kerajaan adalah selaras dengan titah nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja-Raja Melayu berhubung pentingnya sebuah pentadbiran yang stabil dan dapat berfungsi secara biasa dalam keadaan negara menghadapi pelbagai krisis.

“Kerajaan berpandangan fokus dan keutamaan yang perlu diberikan oleh semua pihak pada ketika ini adalah terhadap kestabilan politik dan pentadbiran negara dalam memerangi Covid-19 serta pemulihan ekonomi.

“Tawaran ini juga bertujuan mewujudkan lanskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen,” kata Perdana Menteri dalam satu kenyataan hari ini.

Pada masa yang sama, Ismail Sabri berkata kerajaan komited untuk memperkenalkan lebih banyak transformasi dari semasa ke semasa.

“Transformasi kerajaan ini memaktubkan nilai-nilai murni dan muafakat merentasi pelbagai latar agama, kaum, dan budaya dalam konteks Keluarga Malaysia.

“Ini juga selaras dengan semangat untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara,” kata Ismail Sabri.


Sanusi ditahan jam 3 pagi, bakal di bawa ke Mahkamah Selayang untuk didakwa

Polis menahan Datuk Seri Muhammad Sanusi Md Nor jam 3 pagi tadi di sebuah hotel dan dijangka akan di bawa ke Mahkamah Sesyen Selayang untuk didakwa pada pagi ini.

Menteri Besar Kedah itu berada di Kuala Lumpur untuk menghadiri mesyuarat Majlis Tertinggi Perikatan Nasional (PN) malam tadi dan ditahan di biliknya oleh sekumpulan pasukan polis yang ramai.

Media terdahulu melaporkan Sanusi dijangka didakwa esok di Mahkamah Sesyen Selayang, empat hari selepas polis menjalankan siasatan.

Ia susulan ucapannya yang didakwa memperlekehkan kewibawaan Institusi Kesultanan Selangor berhubung pelantikan menteri besarnya.

Beliau dijangka menghadapi sekurang-kurangnya dua pertuduhan di mana pendakwaan terhadap Ahli Dewan Undangan Negeri (ADUN) Jeneri itu dibuat secara berasingan di hadapan Hakim, Nor Rajiah Mat Zin dan Osman Affendi Mohd Shalleh.

Beliau dijangka akan menghadapi pertuduhan mengikut Kanun Keseksaan, Akta Hasutan serta Akta Komunikasi dan Multimedia 1998.

Sekurang-kurangnya 57 laporan polis dibuat beberapa pihak terhadapnya susulan ucapan terbabit.

Sabtu lalu, Sanusi memaklumkan telah mengutus sepucuk warkah memohon ampun kepada Sultan Sharafuddin Sharafuddin Idris Shah.

Beliau mendakwa ucapannya pada majlis itu sengaja diputar belit oleh musuh politik bagi menimbulkan salah faham.


[KEMAS KINI] Kes aktif 183,706, kluster baharu 47

Jumlah kes aktif Covid-19 di negara ini melonjak kepada 183,706 pesakit, sementara keseluruhan pesakit yang disahkan sembuh sehingga jam 12 tengah hari tadi turut meningkat kepada 902,921 kes.

Ketua Pengarah Kesihatan Tan Sri Dr Noor Hisham Abdullah berkata 12,179 kes sembuh baharu dilaporkan dalam tempoh 24 jam, manakala 134 pesakit, termasuk enam bukan warganegara, meninggal dunia, menjadikan kumulatif kematian sebanyak 8,859 kes.

“Setakat ini 1,055 pesakit masih dirawat di unit rawatan rapi dan 532 pesakit memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan 16,840 kes baharu, termasuk 2,820 yang membabitkan bukan warganegara Malaysia, dilaporkan di seluruh negara menjadikan keseluruhannya 1,095,486 kes kumulatif sejak wabak Covid-19 melanda negara awal tahun lalu.

“Daripada 16,840 kes harian yang dilaporkan hari ini, sebanyak 284 kes (1.7 peratus) adalah daripada kategori 3, 4 dan 5. Manakala sebanyak 16,556 kes (98.3 peratus) lagi adalah terdiri daripada kategori 1 dan 2,” katanya.

Mengenai kadar kebolehjangkitan pula beliau berkata berdasarkan data terkini pada 29 Julai 2021, nilai RT Malaysia adalah sebanyak 1.15.

“Negeri yang mencatatkan nilai RT yang tertinggi adalah Terengganu (nilai RT 1.36) diikuti oleh Kelantan (nilai RT 1.27), dan Sabah (nilai RT 1.22). Semua negeri mencatatkan RT melebihi 1.0 kecuali Negeri Sembilan, Wilayah Persekutuan Labuan, dan Perlis,” katanya.

Dr Noor Hisham juga memaklumkan dalam tempoh 24 jam itu 47 lagi kluster baharu direkodkan menjadikan keseluruhannya 3,651 kluster dengan 1,092 masih aktif manakala selebihnya sudah ditamatkan.

Berdasarkan data diterbitkan Kementerian Kesihatan (KKM), 24 daripada kluster baharu itu membabitkan jangkitan di tempat kerja, komuniti (17 kluster), kumpulan berisiko tinggi (tiga), Pendidikan (dua) dan satu kluster keagamaan.

Daripada 24 kluster tempat kerja, Johor merekodkan 10 kluster yang membabitkan 300 jangkitan dengan Indistri Jalan Nagaria di Kluang mencatat 85 kes jangkitan Covid-19.

Selangor merekodkan enam kluster tempat kerja dengan kes paling banyak iaitu 250 jangkitan membabitkan Industri Jalan Sepintas yang melibatkan daerah Klang, Kuala Langat dan Petaling, sementara kes kedua tertinggi membabitkan Tapak Bina Persiaran Rimbayu di Kuala Langat iaitu seramai 224 pesakit.

Wilayah Persekutuan Kuala Lumpur turut mencatatkan tiga kluster baharu tempat kerja, Sarawak (dua), dan masing-masing satu di Pulau Pinang, Negeri Sembilan, Melaka, dan Pahang.

Kelantan pula merekodkan tujuh kluster komuniti membabitkan 177 pesakit, Sarawak (enam), Sabah (dua) dan masing-masing satu di Perak dan Kedah.

Sementara itu Wilayah Persekutuan Kuala Lumpur, Negeri Sembilan dan Kelantan turut mencatatkan masing-masing satu kluster kumpulan berisiko tinggi, manakala Melaka dan Selangor merekodkan kluster pendidikan, dan satu kluster keagamaan dilaporkan di Pahang.


Siasatan ke atas Rafizi dijangka selesai minggu ini: Ketua Polis KL

Siasatan yang melibatkan Timbalan Presiden PKR Rafizi Ramli mengenai ulasannya terhadap Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad berhubung skandal kapal tempur pesisir pantai (LCS), dijangka selesai minggu ini.

Laporan polis telah dibuat minggu lepas terhadap Rafizi berhubung dakwaannya bahawa menteri itu mempunyai isteri bernama Zainab Mohd Salleh, yang telah dikaitkan dengan dakwaan penyelewengan dana daripada projek LCS.

Ketua Polis Kuala Lumpur Datuk Azmi Abu Kassim berkata siasatan masih dijalankan dan akan selesai tidak lama lagi.

“Kami menjangkakan untuk menyerahkan kertas siasatan kepada Timbalan Pendakwa Raya minggu ini,” katanya kepada pemberita di ibu pejabat polis KL, hari ini (6 September).

Laporan polis terhadap Rafizi telah dibuat pada 30 Ogos oleh seorang pegawai khas kepada Dr Abdul Latiff.

Pengadu telah menafikan dakwaan bahawa Abdul Latiff mempunyai isteri kedua yang telah menerima kontrak LCS bernilai ratusan juta, ketika beliau menjadi Timbalan Menteri Pertahanan pada ketika UMNO dan Barisan Nasional (BN) memerintah sebelum ini.

Polis merekodkan kenyataan Rafizi pada Sabtu (3 September).

Abdul Latiff, Ahli Parlimen Mersing sebelum ini menyatakan tiada ahli keluarganya terlibat dalam perniagaan yang melibatkan pembekalan atau pembinaan LCS.

Beliau juga menafikan dakwaan bahawa isteri atau isterinya terlibat dalam projek itu.

“Saya tidak mempunyai isteri bernama Zainab Mohd Salleh. Tiada ahli keluarga saya terlibat dalam perniagaan yang melibatkan pembekalan atau pembinaan kapal LCS,” katanya dalam catatan Facebook pada 26 Ogos.

Pada 22 Ogos, Rafizi menamakan Abdul Latiff sebagai seorang lagi pemain utama dalam skandal LCS.

Rafizi mendakwa syarikat yang dikaitkan dengan isteri kedua Dr Abdul Latiff terlibat dalam skandal LCS.

Dalam satu kenyataan, Rafizi telah mengaitkan seorang yang bernama “Zainab Mohd Salleh” dengan sebuah syarikat luar pesisir dengan unit yang diperbadankan di kawasan cukai seperti Malta dan Labuan.

Dia juga mendakwa wanita itu adalah isteri kedua Abdul Latiff.


1,278 kes semalam, dua kematian

Sebanyak 1,278 jangkitan baharu Covid-19 dilaporkan dalam tempoh 24 jam semalam (Khamis, 5 Mei 2022) di seluruh negara, meningkat sedikit berbanding 1,054 yang dicatat pada Rabu.

Daripada jangkitan baharu itu, 847 kes melibatkan individu yang telah menerima suntikan dos penggalak vaksin Covid-19; penerima dua dos (201 kes); individu tidak divaksinasi (163 kes); dan belum lengkap vaksinasi (67 kes).

Menurut Kementerian Kesihatan (KKM) jumlah terbaharu itu menjadikan kumulatif positif sejak awal Januari 2020 hingga semalam meningkat kepada 4,454,113 kes, dengan 4,391,090 pesakit telah sembuh, dan 27,454 kes masih aktif.

Seramai 26,407 pesakit masih menjalani kuarantin di rumah; 17 ditempatkan di PKRC; 964 dimasukkan ke hospital; dan 66 pesakit dirawat di unit rawatan rapi dengan 36 daripadanya memerlukan alat bantuan pernafasan.

Berikut adalah jumlah kumulatif positif mengikut negeri sehingga 5 Mei 2022:

Sementara itu, KKM memaklumkan hanya dua kematian akibat komplikasi Covid-19 dilaporkan semalam, menjadikan kumulatif sejak Mac 2020 sebanyak 35,569 kes, termasuk 7,528 kes meninggal dunia di luar fasiliti kesihatan atau BID.

Dua kes kematian itu melibatkan masing-masing di Negeri Sembilan dan Perak.


PRU Thailand 7 Mei 2023

Suruhanjaya Pilihan Raya (SPR) Thailand pada Selasa mengumumkan Pilihan Raya Umum (PRU) akan datang boleh diadakan pada 7 Mei 2023, jika Dewan Rakyat melengkapkan tempoh penuh penggal empat tahun yang tamat pada Mac tahun depan.

SPR Thailand dalam satu kenyataan berkata calon pada pilihan raya umum akan datang boleh memulakan kempen mereka mulai 24 Sept, iaitu 180 hari sebelum penggal kerajaan berakhir, menurut Perlembagaan.

Di bawah Seksyen 102 Perlembagaan, pilihan raya umum mesti diadakan dalam tempoh 45 hari selepas tamat penggal Dewan pada 23 Mac.

Pendaftaran pencalonan dijangka diadakan dari 3 hingga 7 April dan senarai calon akan diumumkan pada 14 April.

SPR Thailand dijangka merangka peraturan dan garis panduan untuk pilihan raya umum akan datang.

Sekiranya Dewan dibubarkan sebelum 23 Mac, sebelum penggal penuh tamat, SPR akan mengadakan pilihan raya umum sekurang-kurangnya 45 hari selepas pembubaran dan tidak lebih daripada 60 hari selepas pembubaran, mengikut Seksyen 103 Perlembagaan.

Badan pilihan raya Thailand itu perlu mengumumkan tarikh pilihan raya dalam tempoh lima hari selepas pembubaran dewan. – Bernama


Bung masih harap Langkah Kinabalu menjadi seperti langkah Zahid dulu

Masih belum mengaku kalah dalam Langkah Kinabalu yang dilihat telah gagal menumbangkan kerajaan Gabungan Rakyat Sabah (GRS) pimpinan Ketua Menteri (KM) Datuk Seri Hajiji Noor, Pengerusi Badan Berhubungan UMNO Negeri Datuk Seri Bung Moktar Radin, bersedia meneruskan gerak langkahnya.

Dengan harapan langkahnya menjadi seperti pernah dilakukan ketuanya, Presiden UMNO Datuk Seri Ahmad Zahid Hamidi terhadap Kerajaan Perikatan Nasional pimpinan Presiden Bersatu, Tan Sri Muhyiddin Yassin, langkah Bung Moktar bagaimanapun dilihat pincang.

Ini kerana terdapat lima Ahli Dewan Undangan Negeri (ADUN) UMNO yang menolak Langkah Kinabalu – menarik sokongan terhadap Hajiji – yang dibuat oleh 13 ADUN UMNO dan Barisan Nasional (BN) diketuai Bung Moktar.

Setakat ini, walaupun didesak supaya mengambil tindakan memecat Hajiji, Yang Dipertuan Negeri Sabah Tun Juhar Mahiruddin, masih belum membuat sebarang kenyataan, sekali gus meredakan kerisauan kumpulan 44 ADUN yang memberi sokongan kepada Hajiji.

Bagaimanapun, ianya bukan petanda bahawa kemelut politik Sabah sudah tamat dengan kegagalan usaha Bung Moktar yang dibantu Presiden Parti Warisan Sabah (Warisan) Datuk Seri Shafie Apdal.

‘Api masih ada dalam sekam’. Demikian juga pergolakan di permukaan dilihat tenang, namun di dalamnya masih berkocak.

Apa lagi dengan ‘amaran’ terbaharu Bung Moktar yang juga Ahli Majlis Tertinggi (MT) UMNO malam tadi, selepas sehari bertemu Zahid dan Timbalan Presiden UMNO Datuk Seri Mohamad Hasan.

‘Game still on’, kata Bung Moktar sambil melihat sokongan diperoleh Hajiji – yang didakwa tidak mempunyai parti apabila keluar dari Bersatu dan Perikatan Nasional – bukanlah penamat kepada kemelut politik di negeri ini.

Menurut Bung Moktar ketika ditemui di Lapangan Terbang Antarabangsa Kota Kinabalu semalam, perlumbaan masih berjalan kerana perbincangan akan dilakukan bersama Perdana Menteri, Datuk Seri Anwar Ibrahim hari ini (9 Januari 2023).

Katanya, penentu atau pengakhiran kepada kemelut politik yang berlaku sekarang hanya akan diketahui hari ini.

Bung Moktar turut menuduh 44 ADUN yang memberi sokongan kepada Hajiji turut melibatkan ADUN BN yang dirasuah.

“Sudah tentu dia (Hajiji) mempunyai 44 (sokongan ADUN)… itu semua orang saya (BN). Mereka rasuah semua orang saya tapi, tidak apa sebab rundingan masih berjalan, ‘game still on’.

“Kami menunggu kedatangan Perdana Menteri esok. Beliau akan bertemu dengan kami, bertemu dengan Warisan dan bertemu GRS. Selepas itu barulah kita bercakap tentang perkara ini,” katanya.

Ahli Parlimen Kinabatangan itu berkata, beliau tidak melihat akan ada sebarang upacara mengangkat sumpah di Istana Negeri hari ini.

Mengulas jawatannya sebagai Timbalan Ketua Menteri, Bung Moktar mendakwa ketika ini kerajaan GRS telah pun tumbang.

“Kerajaan sekarang tidak ada sebab… kerajaan ini ditubuhkan bersama-sama antara BN dan Gabungan Rakyat Sabah (GRS) jadi, apabila BN menarik diri dan sokongan maka, Ketua Menteri sudah tiada,” katanya.


Kerosakan paru-paru pesakit akibat Covid-19, risiko untuk jangka panjang

Ketika ini ramai yang berasa trauma dan cuak apabila Malaysia mencatatkan peningkatan drastik kes positif Covid-19. Lebih membimbangkan, kes Covid-19 tanpa gejala semakin meningkat. Persoalannya, adakah ia petanda yang baik?

Ini kerana penyebaran virus Covid-19 oleh individu tidak bergejala menunjukkan ia mampu menyebabkan lebih banyak jangkitan dan sukar untuk dibendung. Malah, kajian menunjukkan individu yang tidak bergejala mempunyai beban virus (viral load) yang sama dengan individu bergejala.

Ia secara tidak langsung menunjukkan sama ada individu itu bergejala atau tidak, mereka tetap boleh membawa virus berkenaan dengan jumlah yang sama bagi menjangkiti individu lain. Ini menunjukkan penularan dapat dilakukan sama ada dari pesakit tanpa gejala atau pesakit yang mempunyai gejala.

Terdapat juga kes pesakit Covid-19 yang sudah pulih mengalami kerosakan paru-paru jangka panjang.

Menurut Perunding Perubatan Pernafasan, Gleneagles Kuala Lumpur, Dr. Lim Kim Hatt, paru-paru ialah salah satu organ yang paling kompleks dalam tubuh manusia.

“Ia mengembang dan mengendur sekitar ribuan kali setiap hari untuk mengepam oksigen dan mengeluarkan karbon dioksida. Penyakit paru-paru sering berlaku apabila terdapat masalah di mana-mana bahagian paru-paru.

“ Terdapat banyak pesakit yang mengalami penyakit paru-paru kronik seperti asma bronkial, COPD, bronchiectasis dan penyakit paru-paru interstitial. Pesakit-pesakit inilah yang merupakan salah satu golongan pesakit yang sering berasa sangat cemas semasa pandemik Covid-19. Namun, mereka sebenarnya tidak berisiko tinggi untuk dijangkiti virus. Pada amnya, risiko mereka mendapat jangkitan ini tidak lebih tinggi daripada populasi umum,” jelasnya.

Tambah beliau, jika pesakit dengan keadaan paru-paru kronik ini dipengaruhi oleh radang paru-paru Covid-19, mereka mungkin lebih cenderung untuk menghidap penyakit yang lebih serius kerana ketahanan paru-paru mereka yang terhad, dan juga mungkin mempunyai risiko kematian yang lebih tinggi.

Dr. Kim Hatt memberitahu, mereka cenderung mengalami kesukaran bernafas yang serius dan oleh itu lebih cenderung memerlukan rawatan intensif. Covid-19 juga boleh mencetuskan serangan asma dan peningkatan akut akibat penyakit paru-paru kronik.

“Covid-19 juga dikenal sebagai coronavirus yang mudah menular dari individu yang dijangkiti melalui batuk, bersin, atau nafas. Virus tersebut boleh berada di udara atau di permukaan yang biasa anda sentuh sebelum menyentuh mata, hidung, atau mulut. Ini akan membolehkan virus bergerak ke selaput lendir di kerongkong seseorang dan dalam jangka masa 14 hari individu tersebut mungkin menunjukkan tanda-tanda gejala awal seperti sakit tekak, demam, atau batuk kering,” jelasnya.

Oleh itu, beliau menasihatkan pesakit dengan penyakit paru-paru kronik ini untuk mengelakkan diri daripada mendapat jangkitan Covid-19.

Selain itu, mereka harus mengikuti semua nasihat yang diberikan oleh pakar kesihatan, misalnya menjaga jarak sosial satu meter daripada orang lain, pengasingan diri, memakai topeng di tempat umum, kebersihan tangan yang teliti dan lain-lain.

“Sepanjang waktu PKP ini, pesakit ini harus menjaga semua ubat biasa seperti yang disarankan oleh doktor mereka. Penting untuk mereka menjauhi rokok. Mereka harus menjaga tahap aktiviti fizikal yang sesuai dengan latihan dalaman. Sekiranya mereka tidak sihat, mereka harus mendapatkan rawatan perubatan secepat mungkin,” katanya.

Beliau menjelaskan, berikutan dengan masalah pneumonia yang teruk atau ARDS akibat Covid-19, secara teorinya pesakit mungkin mengalami beberapa tahap fibrosis paru.

“Fibrosis paru didefinisikan sebagai parut dalam paru-paru sehingga sukar bagi oksigen anda masuk ke dalam darah anda. Oleh itu badan anda tidak dapat membekalkan cukup oksigen ke organ lain dalam badan anda untuk terus hidup. Ini akhirnya akan menyebabkan buah pinggang, paru-paru dan hati anda ditutup dan berhenti bekerja,” jelasnya.

Namun, kerana penyakit ini adalah penyakit baru dalam bidang perubatan, banyak aspek jangkitan ini masih belum dapat dipastikan pada tahap ini.

“Kami tidak pasti sama ada jangkitan dengan Covid-19 seterusnya akan memberikan imuniti jangka panjang kepada individu tersebut,” katanya.